Kerajaan tak cadang laksana ELV: Anthony Loke

PUTRAJAYA – Menteri Pengangkutan Anthony Loke Siew Fook hari ini  menafikan kerajaan akan melaksanakan dasar Tempoh Jangka Hayat Kenderaan (ELV) walaupun ada kajian dilakukan mengenai perkara itu sebelum ini.

Malah kata beliau, kerajaan tidak bercadang untuk menimbang
pelaksanaan dasar tersebut yang mewajibkan kenderaan lama lulus
pemeriksaan sebelum dapat memperbaharui insurans dan cukai jalan.

“Orang
 ramai tidak perlu bimbang kerana selain belum ada dasar seperti ELV,
kerajaan juga tidak bersedia menimbang dasar seperti itu,” katanya.

Anthony Loke mengulas laporan akhbar berbahasa Cina yang memetik  kenyataan Ketua Pegawai Eksekutif Institut Automatif, Robotik dan IoT  Malaysia (MARii) Datuk Madani Sahari bahawa kerajaan dijangka  mengumumkan semakan dasar kereta nasional pada suku kedua tahun ini dan mempromosikan ELV.

Bercakap pada sidang media selepas merasmikan sambutan Hari Jabatan Pengangkutan Jalan (JPJ) ke-73 di sini, Anthony Loke berkata dasar semasa ialah mewajibkan semua jenis kenderaan tanpa mengira usia, menjalani pemeriksaan di Pusat Pemeriksaan Kenderaan Berkomputer sekiranya gagal memperbaharui cukai jalan melebihi tempoh setahun.

“Ini sebahagian proses mengaktifkan semula cukai jalan dan insurans,” katanya.

Sementara  itu, Anthony Loke berkata sistem ujian memandu kenderaan ‘e-testing’  yang kini dijalankan secara percubaan di tiga institusi pemanduan di Johor, akan dilaksanakan sebelum penghujung tahun ini.

E-testing  lebih telus kerana pelajar dinilai tanpa faktor campur tangan manusia dengan sistem dipantau menggunakan kamera litar tertutup (CCTV) di dalam kenderaan tanpa anggota JPJ perlu berada di sebelah pelatih, katanya.

Dalam pada itu, Anthony Loke berkata pelaksanaan projek rintis  JPJeBid dilaksanakan selama lima hari bermula hari ini dengan menjadikan siri “FC” Putrajaya sebagai perintis untuk membida nombor pendaftaran  kenderaan dalam talian.


16 MELECUR BELON HELIUM MELETUP DI DATARAN PUTRAJAYA

PUTRAJAYA: Seramai 16 orang termasuk kanak-kanak melecur apabila belon helium yang menjadi ‘prop’ untuk program kecergasan sempena Bulan Sukan Negara 2019 di Dataran Putrajaya di sini hari ini meletup.

Mereka yang terjejas dalam insiden 11.30 pagi itu melibatkan sembilan kanak-kanak dan tujuh dewasa berumur antara empat dan 30-an yang antaranya adalah peserta dan pengunjung ke program kecergasan Kementerian Pendidikan hari ini.

Mereka kini dirawat di Hospital Putrajaya dan ditempatkan di Jabatan Kecemasan dan Trauma hospital berkenaan.

Menurut Ketua Polis Daerah Putrajaya ACP Rosly Hasan, kejadian dipercayai berpunca daripada perbuatan seorang dewasa yang cuba memutuskan benang ikatan belon dengan pemetik api yang kemudiannya menyambar belon helium berkenaan.

“Polis menjumpai pemetik api yang disyaki di tempat kejadian,”katanya ketika ditemui di Hospital Putrajaya.

Menurutnya, kejadian berlaku selepas program kecergasan itu selesai kira-kira 11 pagi iaitu sewaktu untuk “berkemas-kemas”.

Program kecergasan itu dirasmikan Timbalan Menteri Pendidikan Teo Nie Ching pada sebelah pagi berjalan lancar. Pada program itu, Teo turut mengambil bahagian melakukan aktiviti kecergasan.

Rosly berkata sehingga kini, masih belum ada pihak tampil untuk membuat laporan berhubung insiden itu.

Beliau berkata wakil penganjur atau mangsa boleh membuat laporan untuk membolehkan polis memulakan siasatan.

“Setakat ini belum ada sesiapa yang ditahan untuk siasatan,”katanya.

Sementara itu, Ketua Jabatan Kecemasan dan Trauma Hospital Putrajaya Dr Khairul Nizam Hassan berkata tiada mangsa yang kritikal.

“Mangsa mengalami lukia terbakar tahap pertama dan tahap kedua. Kecederaan yang dialami mangsa berbeza ada yang dikening, rambut dan tangan. Tidak ada yang cedera satu badan,”katanya.

Timbalan Perdana Menteri Datuk Seri Dr Wan Azizah Wan Ismail turut melawat mangsa di Hospital Putrajaya, sejurus selepas menghadiri satu program sempena Hari Kanak-kanak 2019 di Sekolah Menengah Kebangsaan Presint 8 (1) Putrajaya berhampiran.

Dr Wan Azizah ketika ditemui di Hospital Putrajaya selepas melawat mangsa berkata ada mangsa kanak-kanak yang ditemuinya trauma dengan kejadian itu sehingga tidak mampu untuk bercakap.

Beliau yang juga Menteri Pembangunan Wanita, Keluarga dan Masyarakat berkata Jabatan Kebajikan Masyarakat (JKM) sedia membantu dari segi kaunseling kepada mangsa.

“Sedih tragedi sudah berlaku di tempat yang sepatutnya ada temasya,” katanya. — BERNAMA


MENJUNJUNG KASIH KEPADA AGONG ATAS PELANTIKAN SEBAGAI PM KE-9 – ISMAIL SABRI

KUALA LUMPUR: Datuk Seri Ismail Sabri Yaakob menjunjung kasih kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah atas perkenan baginda melantik beliau sebagai Perdana Menteri ke-9.

“Saya syukur kepada Allah dan izin-Nya, saya dilantik sebagai Perdana Menteri.

“Ucapan terima kasih juga saya ucapkan kepada rakan-rakan Ahli Parlimen termasuk bebas dan ketua-ketua parti politik,” katanya kepada pemberita hari ini.

Ismail Sabri turut merakamkan penghargaan kepada semua pemimpin parti politik termasuk Ahli Parlimen bebas yang memberi sokongan kepadanya untuk memimpin negara.

Beliau juga memaklumkan akan membuat kenyataan rasmi kepada rakyat Malaysia esok, susulan pelantikannya sebagai Perdana Menteri.

Ahli Parlimen Bera itu mengangkat sumpah sebagai Perdana Menteri Malaysia yang ke-9 pada jam 2.30 petang hari ini, di Istana Negara.

Semalam, Al-Sultan Abdullah berkenan melantik Ismail Sabri Perdana Menteri selepas beliau mendapat sokongan majoriti daripada ahli Dewan Rakyat.—AlHijrah Online


ANAK, KEHADIRANMU KEBAHAGIAAN KAMI

Artikel ini merupakan ringkasan segmen Assalamualaikum An-Nisa yang disiarkan di TV AlHijrah setiap Sabtu, Ahad dan Isnin.

OLEH: USTAZAH MUZAYYANAH ABDULLAH & AINN RAMLEE.

Kehadiran anak dalam hidup pasangan suami isteri adalah satu kegembiraan & kebahagiaan. Menjadi ayah & ibu, akan sentiasa bermohon kepada Allah SWT supaya dikurniakan keturunan yang soleh & solehah.

Kehidupan itu terus berjalan ke hadapan, anak semakin dewasa menempuh hari-hari kedewasaannya. Namun, ayah & ibu pula semakin sunyi, kebahagiaannya terkadang hilang bersama kegembiraan si anak.

Bagaimana kebahagiaan dalam keluarga itu ingin dikekalkan? Bertanya kepada diri, adakah kita ayah dan ibu yang baik buat anak-anak?   Aturan Allah SWT berbeza, tidak kira siapa orang tua mu dan latar belakangnya perlu dihormati dan disayangi.

Dirakam dalam Al-Quran, Surah Al-Ahqaf :Ayat 15,  Maksudnya: Dan Kami wajibkan manusia berbuat baik kepada kedua ibu bapanya; ibunya telah mengandungnya dengan menanggung susah payah dan telah melahirkannya dengan menanggung susah payah. Sedang tempoh mengandungnya beserta dengan tempoh menceraikan susunya ialah dalam masa tiga puluh bulan. Setelah ia besar sampai ke peringkat dewasa yang sempurna kekuatannya dan sampai ke peringkat umur empat puluh tahun, berdoalah ia dengan berkata:

“Wahai Tuhanku, ilhamkanlah daku supaya tetap bersyukur akan nikmatmu yang engkau kurniakan kepadaku dan kepada ibu bapaku, dan supaya aku tetap mengerjakan amal soleh yang Engkau redai; dan jadikanlah sifat-sifat kebaikan meresap masuk ke dalam jiwa zuriat keturunanku. Sesungguhnya aku bertaubat kepadamu, dan sesungguhnya aku dari orang-orang Islam(yang tunduk patuh kepadamu)”.

KEHADIRAN ANAK, KEBAHAGIAAN IBU BAPA

Ada ibu bapa yang bersyukur dengan kelahiran ‘amanah’ yang diberikan oleh Allah SWT.

Tetapi, ada ibu bapa yang berdoa saban hari cuma mengharap anak yang diamanahkan ini mampu menyebut satu perkataan sahaja iaitu ‘ibu’ mahupun ‘ayah’.

Tidak semestinya bahagia itu hanya berbentuk keindahan.

Apabila menafsirkan bahagia itu mengikut tafsiran dunia, kita akan memandang bahagia itu adalah sepertimana orang lain berbahagia. Fahamilah, bahagia di dunia hanyalah sementara.

Maka, makna bahagia yang sebenar adalah menjadi hamba yang benar-benar menghambakan diri kepada tuhannya dan sentiasa menjadi hamba yang mendambakan syurga Allah SWT.

Seperti kisah Siti Hajar A.S yang ditinggalkan berseorang di tanah gersang, tanpa setitik susu yang mengalir untuk diberikan kepada anaknya Nabi Ismail A.S. Beliau berulang-alik tujuh kali dari Safa ke Marwah, terpaksa meninggalkan Nabi Ismail A.S di dataran kaabah hanya untuk mencari sedikit air buat puteranya , namun Allah SWT mengurniakan rezeki air yang hanya berada di hujung telapak kaki Nabi Ismail A.S.

Dari kisah ini, kita mempelajari bahawa setiap bahagia dan ujian yang datang adalah amanah dari Allah SWT dan kita seharusnya bersyukur walaupun tidak seperti yang kita harapkan.

Setiap kepahitan, sudah pasti dihujungnya ada kemanisan.

BERUNTUNGNYA IBU DAN AYAH

Beruntunglah ibu bapa yang membesarkan anak-anak dengan amanah, bukan dengan anugerah, maka terlahirlah anak yang soleh serta solehah, yang sentiasa ingin berbuat baik buat kedua ibu dan bapanya.

Ada ibu bapa semakin meningkat usia, berasa sunyi tanpa kehadiran anak-anak disisi. Mereka ini ibarat jauh di mata namun dekat di hati.

Dengan mempunyai anak yang soleh dan solehah kesuyian itu berganti dengan doa si anak yang tidak pernah putus, bertanya khabar walaupun jauh, inilah keluarga dambaan syurga.

Seperti doa yang sering di baca selepas solat buat ayah dan ibu,

Maksudnya: “Ya Allah! ampunilah dosaku dan dosa kedua orang tuaku dan kasihilah mereka sebagaimana mereka mengasihiku sejak kecil.”

Sekiranya kita menjiwai makna doa ini, akan jatuh air mata mengharapkan keampunan Allah SWT untuk diri sendiri dan juga ayah ibu.

Hubungan kekeluarga atas nama Allah SWT kerana takut akan pembalasan di akhirat kelak.

BERKAT SANTUNI IBU BAPA

Berkat itu adalah kebaikan yang bertambah.

Jika anak-anak berbuat baik dan berkorban demi mencapai kebahagiaan kedua ibu bapa mereka sudah pasti berkat gandaan pahala yang akan dikecapi.

Peranan anak tidak kurang hebatnya dalam memupuk nilai kebahagiaan itu. Andai ibu bapa masih ada, teruskan berbuat baik, berdoa dan berbakti kepada mereka.

Buat mereka yang telah kehilangan kedua orang tua pula, yakinlah usaha untuk menjadi anak yang soleh dan solehah tidak terhenti disitu.

Jadilah manusia yang bermanfaat, berikan nilai tambah yang banyak kepada masyarakat, ini akan menjadi saham akhirat buat ayah dah ibu yang telah tiada.

Dalam kehidupan berkeluarga, kebahagiaan itu tidak semestinya terlihat dengan indah,

Adakala ia bermula dari kesakitan. Setiap hadirnya nikmat, akan beriringan dengan ujian. — AlHijrah Online

Penulis Ustazah Muzayyanah Abdullah merupakan pendakwah manakala Ainn Ramlee adalah penolong penerbit program Assalamualaikum An-Nisa.


DAPUR IT’AM DILAKSANAKAN SEPANJANG PKPB

KUALA LUMPUR: Program agihan makanan Dapur It’am akan dilaksanakan sepanjang tempoh Perintah Kawalan Pergerakan Bersyarat (PKPB).

Menurut Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri, inisiatif yang digerakkan Jabatan Agama Islam Wilayah Persekutuan (JAWI) akan mula diedarkan kepada kelompok sasar di Wilayah Persekutuan sepanjang PKPB dan disambung hingga Disember.

Jelas Zulkifli agihan makanan menerusi Dapur It’am akan dibuat melalui 24 buah masjid dan surau terpilih di Wilayah Persekutuan.

“Saya dan Ahmad Marzuk Shaary (Timbalan Menteri) sentiasa berusaha utk memastikan sifar lapar sepanjang PKPB di Wilayah Persekutan, begitu juga dalam bulan seterusnya sehingga Disember. Agihan untuk 300 penerima dibuat secara mingguan melalui masjid di zon masing-masing.

“Semoga dengan adanya program ini dapat membantu pihak-pihak yang memerlukan sepanjang PKPB dan berlangsung sehingga Disember,” katanya menerusi ciapan di Twitter rasminya.

Tambah Zulkifli golongan sasar yang terlibat terdiri daripada anak kariah kawasan Projek Perumahan Rakyat (PPR), Projek Perumahan Awam (PPA), pelajar-pelajar sekolah yang telah dikenal pasti termasuk kategori asnaf.

Selain itu sumbangan turut disalurkan kepada pelajar institut pengajian tinggi awam dan swasta serta kejiranan bukan Islam.

Zulkifli juga berharap usaha seperti ini dapat dikembangkan oleh pihak berkuasa agama negeri lain untuk manfaat rakyat. — AlHIjrah Online


KANAK-KANAK MAUT DIPERCAYAI DIJERUT IBU

BATU PAHAT: Seorang kanak-kanak perempuan berumur 11 tahun ditemui maut di sebuah kediaman di Taman Bukit Tropika, Yong Peng, semalam.

Ketua Polis Johor Datuk Kamarul Zaman Mamat berkata, dalam kejadian pada pukul 4.55 petang itu, mangsa dipercayai dijerut oleh ibunya di bahagian leher sehingga maut.

Katanya mangsa yang merupakan anak sulung dari enam beradik itu ditemui dengan kesan luka di dahi dan kesan jerutan di bahagian leher.

Ibu mangsa yang berumur 34 tahun telah ditahan untuk siasatan lanjut berikutan terdapat fakta yang bercanggah antara kenyataan saksi dan suspek.

“Kes ini berlaku apabila ibu mangsa membuat laporan anaknya berumur 11 tahun menggantung diri. Kemudian kita mendapat maklumat dan menghantar pasukan ke tempat kejadian.

“Berdasarkan siasatan daripada pegawai penyiasat kita kenal pasti kematian tersebut ada keraguan daripada apa yang dikatakan ibu mangsa,” katanya ketika ditemui pemberita hari ini.

Katanya, mangsa telah dibawa ke Hospital Sultanah Nora ismail (HSNI) Batu Pahat untuk dibedah siasat bagi mengetahui punca kematian.

Menurut Kamarul lagi, suspek telah dibawa ke Mahkamah Majistret Batu Pahat dan dibenarkan untuk ditahan reman selama tujuh hari sehingga 21 Julai.

Kes disiasat mengikut Seksyen 302 Kanun Keseksaan yang memperuntukkan hukuman gantung sampai mati jika disabitkan kesalahan. – AlHijrah Online


LELAKI MAUT TERJATUH DALAM RUANGAN LIF

KUALA LUMPUR: Seorang lelaki ditemui maut selepas dipercayai terjatuh dari tingkat empat ke dalam ruangan lif di sebuah pusat beli belah di Jalan Loke Yew, di sini hari ini.

Kejadian melibatkan mangsa berusia 33 tahun yang sedang menyelenggara lif di tingkat empat pusat beli belah tersebut sebelum terjatuh ke tingkat bawah.

Menurut jurucakap Pusat Gerakan Operasi Jabatan Bomba dan Penyelamat (JBPM) Kuala Lumpur, pihaknya menerima panggilan kecemasan dari MERS999 berkenaan orang terjatuh dalam ruangan lif.

Sebaik menerima panggilan tersebut, pihaknya menghantar seramai 14 anggota bersama jentera-jentera ke lokasi kejadian.

“Setibanya di lokasi kejadian, didapati seorang mangsa lelaki telah berada di tingkat bawah (B2) dalam ruangan lif pusat membeli belah berkenaan.

“KKM mengesahkan mangsa telah meninggal dunia dan maklumat daripada pihak penyelenggaraan, mangsa dipercayai terjatuh dari tingkat empat,” katanya dalam satu kenyataan, hari ini.

Pasukan bomba menggunakan peralatan ‘basket stretcher’ dan tali untuk menarik dan mengeluarkan mangsa daripada lubang lif berkenaan yang dianggarkan berkedalaman enam kaki dari pintu lif B2.

Mangsa kemudian diserahkan kepada pihak polis untuk tindakan lanjut.—AlHijrah Online


TIGA LAGI SUSPEK AMUK DI MAAHAD TAHFIZ DITAHAN

KUALA LIPIS: Tiga lagi suspek yang terlibat dalam kejadian menyerang seorang guru dan pelajar di sebuah maahad tahfiz di Kuala Lipis, Pahang berjaya diberkas polis.

Ketua Polis Daerah Lipis, Superintenden Azli Mohd Noor berkata, dua suspek ditahan di Kuala Terengganu pada 2 pagi tadi manakala seorang lagi di Jerantut pada jam 8 pagi tadi.

“Siasatan mendapati mereka bertiga positif dadah dan turut mempunyai rekod jenayah lampau dan dadah,” katanya hari ini.

Azli berkata kes disiasat di bawah Seksyen 147 Kanun Keseksaan kerana merusuh dan Seksyen 448 Kanun Keseksaan kerana menceroboh dan Seksyen 15 (1) (a) Akta Dadah Berbahaya 1952.

Sementara itu katanya pusat tahfiz tersebut telah ditutup sementara dan kesemua 30 pelajar termasuk pengajar pusat tahfiz berkenaan juga telah pulang ke rumah masing-masing.

Semalam tular video sekumpulan lelaki menyerang seorang penjaga dan seorang pelajar di Pusat Tahfiz Darul Fikri Al Mahmudiah, Kuala Lipis.

Susulan kejadian lima suspek diburu polis dengan dua ditahan semalam dan tiga lagi tahan hari ini.

Motif kejadian dipercayai akibat tidak berpuas hati dengan tenaga pengajar tahfiz berkaitan pembayaran makanan di pusat tahfiz tersebut. – AlHijrah Online


JAKIM MENENTANG KERAS ADEGAN DRAMA TIDAK BERMORAL

KUALA LUMPUR: Jabatan Kemajuan Islam Malaysia (JAKIM) menentang keras penyiaran drama mempamerkan perbuatan dilarang agama Islam dengan aksi tidak bermoral yang melampaui batas serta bertentangan dengan norma masyarakat dan hukum syarak.

Ketua Pengarahnya, Datuk Hakimah Mohd Yusoff berkata JAKIM mengambil perhatian serius isu video sedutan drama ‘Perempuan Itu’ yang tular di media sosial.

“Drama seumpama ini tidak wajar disiarkan pada bila-bila masa apatah lagi di bulan Ramadan.

“JAKIM telah menyatakan pendirian dan pandangan mengenai isu ini kepada pihak Kementerian Komunikasi dan Multimedia, Kementerian Dalam Negeri dan Suruhanjaya Komunikasi dan Multimedia supaya tindakan tegas dapat diambil segera,” katanya dalam kenyataan hari ini.

Hakimah berkata JAKIM menggesa semua pihak sama ada stesen penyiaran, penerbit, penulis skrip dan para pelakon agar lebih cakna dan mengelakkan isu-isu seumpama ini kerana ia akan menyerap masuk ke dalam jiwa masyarakat.

Ujarnya JAKIM tidak akan berkompromi dengan isu-isu seumpama ini dan akan sentiasa bersama dengan semua pihak berkuasa berkenaan bagi memantau dan mengambil tindakan sewajarnya agar ianya tidak berulang. – AlHijrah Online


MAUT SELEPAS DITOREH PISAU, DITIKAM DENGAN BOTOL ARAK

KUALA LUMPUR: Polis menahan seorang suspek dipercayai terlibat dalam kes bunuh di Jalan Telawi, Bangsar, jam 1 pagi semalam.

Ketua Polis Daerah Brickfields Asisten Komisioner Anuar Omar berkata, pihaknya menahan suspek dalam serbuan di Jalan 11 Selayang Baru, Batu Caves jam 3.30 petang semalam.

“Kami menahan seorang lelaki berusia 26 tahun, semakan mendapati suspek mempunyai rekod berkaitan kes dadah,” katanya.

Tambahnya, polis juga mendapat maklumat lokasi suspek lain yang masih bebas namun suspek tersebut berjaya melarikan diri.

Bagaimanapun, tindakan lanjut bagi mengesan suspek berkenaan sedang giat dijalankan.

Semalam, seorang lelaki maut manakala seorang lagi cedera parah dalam kejadian pergaduhan di Jalan Telawi, Bangsar, pada Sabtu.

Anuar memaklumkan mangsa berusia 28 tahun itu maut semasa menerima rawatan di Pusat Perubatan Universiti Malaya (PPUM) selepas ditoreh dengan senjata berupa pisau selain ditikam dengan botol minuman keras.

“Seorang lagi rakan mangsa mengalami kecederaan parah di bahagian muka sedang menerima rawatan di Hospital Kuala Lumpur (HKL),” katanya.

Anuar mengulas lanjut, motif pergaduhan dipercayai akibat dendam lama antara mangsa dan suspek.—AlHijrah Online


POLIS TAHAN PENUNGGANG MOTOSIKAL BALING SEPANA KERANA BERANG DIHON

KUALA LUMPUR: Polis berjaya menahan seorang lelaki disyaki menunggang motosikal secara berbahaya dan bertindak membaling sepana ke arah sebuah kenderaan di Jalan Kuching, di sini, pada Isnin.

Ketua Polis Daerah Sentul, ACP Beh Eng Lai berkata, lelaki warga tempatan berusia 38 tahun itu ditahan di Taman Wangsa Melawati pada jam 3.30 petang tadi.

“Hasil semakan, suspek tiada rekod kesalahan lampau, kita akan memohon reman esok bagi membantu siasatan,” katanya.

Terdahulu, kejadian berlaku ketika mangsa sedang memandu sebuah kenderaan pelbagai guna (MPV) Toyota Vellfire dan sebuah motosikal telah memotong dari arah kanan kenderaan itu secara berbahaya.

Terkejut dengan tindakan penunggang motosikal itu, mangsa telah membunyikan hon sebagai tanda amaran.

Suspek kemudian menunjukkan isyarat lucah dipercayai tidak berpuas hati dengan tindakan pemandu MPV itu.

“Mangsa bagaimanapun tidak melayan tindakan suspek dan meneruskan pemanduan. Namun secara tiba-tiba penunggang motosikal tersebut telah membaling sepana sehingga menyebabkan cermin belakang kenderaan itu pecah,” katanya.

Menurut Eng Lai, kejadian tersebut berjaya dirakam pemandu kenderaan tersebut dan kes disiasat di bawah Seksyen 427 Kanun Keseksaan kerana melakukan perbuatan khianat.–AlHijrah Online


TERIMA KASIH ARAB SAUDI KERANA MEMILIH JEMAAH HAJI DARI MALAYSIA – ZULKIFLI

KUALA LUMPUR: Berita rakyat Malaysia yang terpilih menunaikan ibadah haji tahun ini turut diraikan Menteri di Jabatan Perdana Menteri (Hal Ehwal Agama) Datuk Dr Zulkifli Mohamad Al-Bakri.

Beliau mengucapkan penghargaan kepada kerajaan Arab Saudi kerana memberi kepercayaan kepada rakyat Malaysia yang berada di negara itu untuk menunaikan ibadah haji ketika negara itu mengehadkan jumlah jemaah tahun ini susulan COVID-19.

“Saya akan buat satu panggilan video dengan jemaah haji yang terpilih untuk mengucapkan selamat berangkat walaupun mereka sudah berada di sana.

“Saya juga ingin mengambil kesempatan itu untuk mengucapkan terima kasih kerajaan Arab Saudi,” katanya.

Beliau berkata demikian kepada media selepas Majlis Pelancaran Sijil Wakaf Bangunan dan Sambutan Ulang Tahun Yayasan Wakaf Malaysia Ke-12 yang berlangsung di Jabatan Agama Islam Wilayah Persekutuan, hari ini.

Semalam AlHijrah Online melaporkan lapan rakyat Malaysia di Arab Saudi terpilih menunaikan ibadah haji tahun ini. – AlHijrah Online / Hanisa Hasanuddin


40 KANAK-KANAK, TIGA GURU TERPERANGKAP BANJIR KILAT

BAYAN LEPAS: Seramai 40 kanak-kanak serta tiga guru Pusat Asuhan Tunas Islam (PASTI) Darul Ulum, Jalan Kampung Masjid, Teluk Kumbar, di sini terperangkap dalam kejadian banjir kilat, pagi tadi.

Jurucakap Jabatan Bomba dan Penyelamat Malaysia (JBPM) Pulau Pinang berkata, pihaknya menerima panggilan berhubung kejadian kira-kira jam 10 pagi sebelum menggerakkan anggotanya ke lokasi kejadian.

“Anggota bomba dari Balai Bomba dan Penyelamat Seri Balik Pulau bersama jentera EMRS bergegas ke lokasi kejadian untuk kerja-kerja menyelamat,” katanya seperti dilapor media.

Katanya kesemua mangsa berjaya dibawa keluar dari lokasi banjir ke tempat selamat oleh kenderaan pacuan empat roda (4×4).

Difahamkan banjir kilat di kawasan itu berlaku susulan hujan berterusan selama beberapa jam pagi tadi.

“Limpahan air dari parit berdekatan menyebabkan air naik ke kawasan Pasti dan ke atas jalan raya serta rumah separas 0.6 meter,” katanya.

Setakat yang dilaporkan hujan sudah berhenti dan keadaan selamat serta terkawal.

Bagaimanapun bomba masih melakukan pemantauan dari semasa ke semasa berikutan cuaca tidak menentu.—AlHijrah Online


Statut Rom: G25 kecewa keputusan kerajaan

KUALA LUMPUR – Kumpulan bekas pegawai kanan kerajaan (G25) kecewa  keputusan kerajaan yang tunduk kepada pembangkang seterusnya memutuskan menarik diri daripada Statut Rom yang ditandatangani pada 4 Mac lepas.

Menerusi kenyataan kumpulan tersebut, G25 menyifatkan tindakan
berpatah balik kali kedua dilakukan kerajaan selepas melakukan perkara
sama dalam isu Konvensyen Antarabangsa Mengenai Pembasmian Diskriminasi
Kaum (ICERD).

Menurut kumpulan itu, tindakan sebegitu mencipta persepsi bahawa  Malaysia sekarang sedang ditadbir dengan sentimen kaum dan agama, bukan dengan piawaian keadilan universal.

“Kami tidak dapat memahami kenapa terdapatnya kebimbangan Statut Rom akan menempatkan Sultan dan Yang di-Pertuan Agong serta Islam berada dalam risiko untuk tertakluk kepada perundangan antarabangsa.

“Sedangkan mereka merupakan monarki berperlembagaan yang memerintah dengan nasihat kerajaan. Sebaliknya, jika mana-mana Sultan melakukan jenayah serius, maka baginda akan dibawa ke muka pengadilan di bawah lunas perundangan negara kita.

“Tidak ada keperluan merujuk perkara tersebut ke ICC (Mahkamah
Jenayah Antarabangsa) kerana ahli keluarga diraja tidak mempunyai
kekebalan daripada dakwaan jenayah,” memetik kenyataan tersebut.

Katanya  lagi, G25 menggesa kerajaan menggalakkan isu Statut Rom dibincangkan dan didebatkan di semua peringkat masyarakat termasuk di kampus universiti, forum masyarakat sivil dan di kampung serta di bandar-bandar  di seluruh Malaysia.

“Selepas masyarakat negara ini dapat memahami dengan lebih baik mengenai Statut Rom, maka hal tersebut dapat  dibawa ke Parlimen bagi memutuskan keputusan terakhir yang berdasarkan kepada kehendak masyarakat

“Ia seperti dicerminkan oleh wakil rakyat mereka dalam menentukan sama ada memperakui atau menolak perjanjian tersebut dan untuk bertahan dengan keputusan tersebut. Begitulah caranya untuk sebuah demokrasi berparlimen bekerja,” ujarnya.

Menurut kenyataan itu lagi, beberapa perubahan polisi akan sukar diterima sesetengah pihak namun apabila majoriti masyarakat bersuara melalui proses yang betul mereka pasti dapat menerima keputusan itu sebaiknya.

Jumaat lepas, Perdana Menteri, Tun Dr Mahathir Mohamad mengumumkan Malaysia menarik diri daripada Statut Rom berikutan kekeliruan yang timbul.

Beliau berkata, Malaysia menandatangani Surat Cara Penerimaan Statut Rom ICC  pada 4 Mac dan menyerahkan surat cara berkenaan kepada Setiausaha Agung Pertubuhan Bangsa-Bangsa Bersatu (PBB) pada hari sama boleh menarik  balik surat cara itu sebelum Jun tahun ini. – SINAR ONLINE


MAMPUKAH KITA LINDUNGI KEWANGAN MASA DEPAN KITA?

Oleh Rosemarie Khoo Mohd Sani

KUALA LUMPUR: Pandemik COVID-19, inflasi yang meningkat membawa kepada kenaikan harga makanan secara mendadak dan bencana alam seperti banjir telah mendorong ramai orang berada di luar landasan kewangan, menyebabkan mereka menghadapi kesukaran.

Walaupun ada yang bernasib baik kerana tidak terjejas dari segi kewangan, hampir semua keluarga Malaysia bekerjasama untuk membantu orang lain yang memerlukan dalam tempoh sukar ini.

Berdasarkan situasi semasa, pernahkah kita terfikir sama ada terdapat cara untuk melindungi kewangan masa depan kita sekiranya berlaku satu lagi pandemik, kemelesetan atau apabila mencapai umur persaraan?

Berapa banyak yang kita perlukan untuk hidup tanpa rasa bimbang dan melalui era persaraan tanpa hutang dan aman?

Dari segi hipotesis, untuk hidup dengan selesa, kita memerlukan kira-kira tiga perempat daripada gaji bulanan terakhir kita.

Ini bermakna jika gaji terakhir ialah RM3,000, kita memerlukan kira-kira RM2,250 sebulan.

Selepas bersara pada usia 65 tahun, anda hidup sehingga berumur 80 tahun misalnya, ini bermakna anda mempunyai tempoh 15 tahun.

Secara kumulatif, jumlah yang diperlukan secara kasar untuk berada dalam simpanan persaraan anda adalah pada penanda aras sebanyak RM405,000.

Lebih membimbangkan, menurut Kumpulan Wang Simpanan Pekerja (KWSP), sebanyak 6.1 juta ahli atau 48 peratus daripada ahlinya di bawah umur 55 tahun kini mempunyai kurang daripada RM10,000 dalam simpanan persaraan.

Adakah terdapat cara untuk menyelesaikan perkara ini?

Celik Kewangan, Tidak Menyenangkan Tetapi Perlu Diterima

Walaupun kita bercakap tentang betapa lemahnya celik kewangan kita dalam kalangan rakyat Malaysia, pernahkah kita terfikir sama ada bukan mereka tidak mahu menyimpan, tetapi mereka tidak mampu.

Pinjaman pelajar, pinjaman kereta, sewa rumah, utiliti, perbelanjaan perjalanan kerja dan makanan merupakan perkara asas yang perlu ditangani oleh kebanyakan orang.

Menurut Kajian Kestabilan Kewangan Bank Negara Malaysia pada separuh pertama 2021, hutang isi rumah Malaysia kepada Keluaran Dalam Negara Kasar berjumlah 89.6 peratus atau kira-kira RM1.13 trilion — tertinggi di Asia Tenggara dan kedua tertinggi di Asia.

Secara jujurnya, berapa ramai dalam kalangan kita sebenarnya sudah benar-benar kehabisan wang, mengira duit kecil menjelang minggu kedua atau ketiga pada setiap bulan dan hanya menghitung hari sehingga ke hari gaji?

Meskipun pasaran pekerjaan menunjukkan peningkatan semula, masih ramai yang mengalami pengurangan gaji terutamanya mereka yang berkhidmat dalam industri syarikat penerbangan, pelancongan, dan MICE (mesyuarat, insentif, persidangan dan pameran).

Sebarang jangkaan membabitkan kenaikan dan bonus adalah sesuatu yang mustahil walaupun inflasi mewujudkan tekanan tambahan terhadap kewangan kita.

Pada masa ini, segelintir individu mungkin memilih untuk membuat pengeluaran KWSP bagi mewujudkan pemangkin masa depan, namun, kebanyakannya menggunakan wang itu untuk melunaskan hutang tertunggak.

Sama ada suka atau tidak, mengumpulkan semula wang yang dikeluarkan itu akan mengambil masa.

Simpanan Berskala Kecil, Pendigitan Pelaburan

Walaupun mewujudkan penampan kewangan berkemungkinan sukar dalam persekitaran hari ini, syarikat pelaburan dan bank telah meluaskan rangkaian medium mereka untuk membolehkan orang ramai menyimpan dalam skala yang kecil menerusi simpanan digital.

Sebagai contoh, Principal Asset Management dengan kerjasama e-dompet Touch’n Go membolehkan kita untuk melabur dan menerima pulangan harian, aplikasi mudah alih Maybank membolehkan pengguna untuk mewujudkan dana kecemasan, dan Raiz– platform pelaburan di bawah Permodalan Nasional Bhd —  membolehkan pengguna untuk menyimpan duit kecil mereka untuk digunakan apabila diperlukan kelak.

Walaupun pengurusan dana masih terlalu menumpukan kepada kaedah tradisional dan kebanyakannya memerlukan pelaburan kemasukan yang tinggi, Principal Asset Management berkata, ia telah mengambil langkah ke arah mendigitalkan pelaburan dan membenarkan pelaburnya untuk mempunyai lebih kawalan.

Ketua Pegawai Eksekutifnya Munirah Khairuddin berkata, pandemik telah mempercepatkan kadar penggunaan penyelesaian pelaburan digital, sekali gus memberikan akses dan kemudahan kepada lebih ramai individu untuk melabur dan membuat lebih banyak simpanan demi kesejahteraan kewangan mereka.

“Kami komited untuk menawarkan lebih banyak penyelesaian inovatif yang menumpukan kepada kemampuan, simpanan dan pelaburan, dan keterangkuman, di samping menjadikan pelaburan mudah difahami dan membantu pelanggan mengharungi perjalanan pelaburan mereka,” katanya kepada Bernama.

Beliau berkata, melalui usaha ini, pelabur kini boleh menggunakan kepakaran pengurusan persaraan dan aset secara digital dari Principal dan melabur menggunakan wang atau dana KWSP mereka, memperkasa diri untuk mengawal pelaburan dengan lebih baik.

Bercakap mengenai kewangan merupakan tajuk yang sensitif pada masa ini, dan kebenarannya mungkin sukar untuk ditelan.

Dalam situasi yang sukar ini, marilah kita bersama-sama memastikan kita mendapat perlindungan yang lebih baik untuk berdepan bukan sahaja persaraan, malah, pelbagai cabaran yang mungkin bakal ditempuh.—AlHijrah Online


USTAZ AZRAIE TANAM MINAT ANAK MENGAJI AL-QURAN MELALUI TARANNUM

KUALA LUMPUR: Alunan surah ad-Dhuha yang dibacakan Ustaz Azraie Abdul Hak dan sekeluarga menarik perhatian penonton dalam program realiti terbitan TV AlHijrah, Akademi Qurra’ pada Sabtu lalu.

Bacaan surah ad-Dhuha itu dimulakan Azraie Abdul Hak, 43, kemudian disusuli isterinya, Sarrul Munirah Haris, 40 dan dua anaknya ‘Arifah Azraie, 12 dan Ahmad Azfar Azraie, 10.

Ahmad Azfar sebelum ini dinobatkan Johan Musabaqah Tilawah Al-Quran Mazamir Dawud Peringkat Antarabangsa 2022 di Algeria, manakala kakaknya ‘Arifah mendapat tempat ketiga dalam pertandingan Ihtifal KAFA Kebangsaan (IKK) 2022.

Azraie dan isterinya pula pernah dinobatkan Johan Qari dan Qariah Tilawah al-Quran peringkat negeri Melaka pada 2021.

Dalam pada itu menurut Azraie, beliau dan isteri mengambil pendekatan untuk menanamkan rasa minat anak-anak mengaji al-Quran dengan melagukan bacaan atau bertarannum.

“Kita hendak menanamkan minat bacaan al-Quran itu sebenarnya agak susah. Antara pendekatan yang kami buat adalah melalui tarannum dan kebetulan isteri saya juga qariah dalam bidang tarannum, kami bersama-sama mendidik anak-anak kami.

“Tarannum al-Quran ada naik dan turun, bila kita baca akan ada rasa halawatul tilawah, rasa manis dalam bacaan,” katanya semasa ditemu ramah dalam program Akademi Qurra’.

Mereka sekeluarga dijemput sebagai tetamu khas dalam program realiti mengaji al-Quran itu minggu lalu.

Akademi Qurra’ bersiaran langsung pada Sabtu jam 9 malam, di TV AlHijrah yang juga disiarkan menerusi platform Facebook TV AlHijrah.–AlHijrah Online


ANCAMAN ‘RED HEIFER’: YAHUDI MAHU BINA HAIKAL SULAIMAN DI BAITUL MAQDIS

Di sebalik konflik nyata peperangan Palestin-Israel, tersembunyi satu lagi ancaman besar yang dirangka zionis.

Ramai umat Islam tidak mengetahuinya hatta mungkin rakyat Palestin sendiri.

Saksikan laporan yang disiarkan dalam Globalhijrah 3 September 2023.


MALAIKAT KECIL DI TV ALHIJRAH: KASIH AYAH MEMBAWA KE MANA?

“Nanti kalau puasanya penuh, bapak belikan hadiah,” demikian kata-kata Budiman, seorang ayah kepada dua anak kecilnya di tengah-tengah hiruk pikuk kota Jakarta.

Namun Budiman bukannya sembarangan ayah. Dia sosok ayah yang tidak sempurna di mata kalian.

Lelaki autisme yang hanya menjual ikan di jalanan untuk mencari rezeki buat isteri dan anak-anaknya.

Rezekinya adalah pada kayuhan basikalnya dari satu tempat ke tempat lain menjual ikan-ikan hiasan di dalam plastik-plastik kecil yang dijaja siang dan malam.

Hidup Budiman dan keluarganya adalah resam kais pagi, makan pagi dan kais malam, belum tentu ada makanan.

Budiman adalah watak dalam filem “Malaikat Kecil” diterbitkan Atlantis Pictures yang akan ditayangkan di TV AlHijrah 9 malam ini.

Jujurnya, penulis belum menonton filem arahan sutradara Richyana yang dijayakan Dwi Sasono (Budiman) selaku pelakon utama selain Tika Bravani, Rachel Patricia dan ramai lagi.

Pun begitu, menyelusuri trailer filem dari seberang yang juga antara tiga filem Indonesia pertaruhan TV AlHijrah melalui Bioskop Hijrah sepanjang Syawal 1441H, penulis pasti filem ini akan menyentuh hati kalian.

Filem ini bukan filem aksi dramatik sepertimana filem Geran arahan Areel Abu Bakar (terbitan Layar Pictures) yang ditayang di TV AlHijrah semalam.

Tetapi filem Malaikat Kecil mempunyai persamaan dengan ‘Geran’ mengenai bagaimana dalamnya kasih seorang ayah kepada anak-anaknya, sekalipun si ayah adalah insan serba kekurangan.

Mereka yang bergelar bapa, sepertimana penulis yang memahami hakikat menjadi ketua keluarga sejak lebih 11 tahun lalu, amat dekat dengan filem Malaikat Kecil ini.

Orang selalu berkata kasihnya ibu membawa ke syurga tetapi kasih ayah membawa ke mana? Persoalan ini, jujurnya pertanyaan yang melingkari penulis sejak sekian lama apabila meneliti perjalanan hidup berkeluarga.

Abah penulis adalah seorang bekas guru Matematik yang meninggalkan kerjayanya untuk mencari kehidupan lebih baik buat kami adik beradik.

Malangnya, takdir Tuhan menetapkan perjalanan kami sepertimana pantai kehidupan yang mempunyai pasang surut.

Pernah suatu ketika, abah penulis bekerja sebagai buruh untuk menyara kami sekeluarganya.

Beliau bekerja di Terengganu tetapi kami sekeluarga ketika itu menyewa di sebuah rumah kecil di Ketereh, Kelantan.

Abah penulis akan menaiki bas ekspress dengan beg kecilnya untuk bekerja di Terengganu dan beliau akan pergi kerja berminggu-minggu lamanya untuk menampung kehidupan kami.

Tangan abah yang dulunya mendidik anak bangsa, menjadi keras dan kasar kerana menyusun bata, membancuh simen dan memikul guni berat untuk menyara kami anak beranak.

Menyorot masa, sebelum itu nasib hidup abah menjunam jatuh selepas dihalau dari syarikat yang dibinanya bukan kerana orang lain, tetapi dikhianati saudaranya sendiri yang pada awalnya dibantu abah.

Ketika itu, kami mengenal erti susah sehingga ada waktunya kami hanya makan nasi segenggam, berlaukkan kicap dan telur goreng. Itupun jika ada telur untuk digoreng umi kami.

Rumah kami juga hanya bercahayakan lilin kerana elektrik dipotong dan seringkali saja diherdik tuan rumah kerana lewat membayar sewa.

Mujurlah abah juga mempunyai seorang sahabat berjiwa mulia, yang juga jiran kami, menghulur bantuan di waktu kesempitan.

Berbalik kepada filem Malaikat Kecil, apa yang penulis cuba sampaikan ialah mengenai resam hidup seorang bapa.

Panggillah ia dengan gelaran apa pun dari abah, ayah, bapak, walid, abi, papa atau daddy, seorang bapa itu seringkali dipandang sepi dan sukar untuk difahami kasih sayangnya.

Tetapi ada  perkara yang tetap sama di antara kami iaitu tiada ayah yang tidak sayangkan anak-anaknya.

Seorang ayah akan berkorban apa saja untuk kebaikan dan kebahagiaan keluarganya walaupun dia mungkin tidak pandai menyatakan sayangnya secara zahir dan lisan kepada anak-anaknya mahupun isteri yang dicintai.

Seorang ayah yang mengadap TV (ataupun sekarang telefon pintar), tidak semestinya hanya melihat Instagram, Facebook atau bermain games, tapi majoritinya dia sentiasa berfikir tentang hari esok untuk keluarganya.

Di kepalanya sering ada persoalan, “bagaimana nasib anak dan isteriku jika ditakdirkan aku tiada esok? Cukupkah kehidupan untuk anak-anak dan isteriku nanti?”

Seorang bapa sentiasa berkerja kuat (baca: mengejar yang terbaik) untuk anak dan isteri kerana baginya merekalah jaminan ke syurga kelak.

Apabila matinya anak adam, maka terputuslah segalanya tentang nikmat dunia kecuali tiga perkara. Salah satunya adalah doa anak-anak yang soleh.

Jika kasih ibu membawa ke syurga, kasih seorang ayah membawa kita ke mana? Jangan lupa tonton filem Malaikat Kecil di saluran 114 TV AlHijrah jam 9 malam ini untuk menyaksikan kisah pengorbanan seorang bapa.

Kurang atau buruk manapun seorang ayah, dia tetap seorang ayah. Syurga terletak di telapak kaki ibu, tetapi tanpa ayah, mana mungkin kita melihat dan mengenal dunia. – AlHijrah Online

Penulis adalah Editor AlHijrah Media Corporation yang percaya bahawa apa-apa yang membabitkan pengorbanan dalam kehidupan harus diteruskan.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


BAYARAN BANTUAN KHAS COVID-19 FASA 3 DIBUAT 20 DISEMBER INI

KUALA LUMPUR: Bayaran Fasa 3 bagi Bantuan Khas COVID-19 (BKC) akan dibuat mulai Isnin ini membabitkan peruntukan sejumlah RM1.2 bilion.

Perdana Menteri, Datuk Seri Ismail Sabri Yaakob, berkata dengan peruntukan itu seramai 3.8 juta penerima isi rumah kategori miskin dan B40 mendapat manfaat.

Katanya, dengan pembayaran itu, lengkaplah nilai bantuan di bawah BKC berjumlah RM4.6 bilion dan menzahirkan komitmen kerajaan dalam memastikan pembayaran ini sedikit sebanyak mampu meringankan beban rakyat yang masih terkesan akibat pandemik COVID-19.

“Kerajaan sentiasa komited memastikan bantuan yang disediakan ini menjamin kesejahteraan Keluarga Malaysia,” katanya dalam kenyataan, hari ini.

Pembayaran Fasa 1 dan Fasa 2 Bantuan Khas COVID-19 (BKC) sudah diselesaikan pada September dan November lalu dengan peruntukan sebanyak RM3.4 bilion untuk hampir 10 juta penerima.


TENTERA UDARA JORDAN ‘GUGURKAN’ BANTUAN GUNA PAYUNG TERJUN DI SEMENANJUNG GAZA

AMMAN: Tentera Udara Jordan mengambil langkah berani melaksanakan misi menggugurkan bantuan perubatan dan farmaseutikal ke hospital medan Jordan di Semenanjung Gaza.

Raja Jordan Raja Abdullah II bertitah anggota tentera udara tidak gentar untuk menghantar bantuan perubatan menggunakan payung terjun (air-dropped) ke hospital medan Jordan di Gaza.

“Menjadi kewajipan kita untuk membantu mereka yang cedera di Gaza. Kami sentiasa ada untuk saudara Palestin kami,” titah , lapor Agensi Anadolu.

Kementerian Kesihatan di Gaza pada Ahad berkata jumlah penduduk Palestin yang terbunuh dalam pengeboman Israel di Semenanjung Gaza meningkat kepada 9,770 orang. — AlHijrah Online


SULTAN PAHANG DIPILIH SEBAGAI AGONG KE-16

KUALA LUMPUR, 24 Januari – Majlis Raja-raja berkenan melantik Sultan Pahang, Al-Sultan Abdullah Ri’ayatuddin Al-Mustafa Billah Shah Ibni Sultan Haji Ahmad Shah Al-Mustain Billah sebagai Yang di-Pertuan Agong ke-16, hari ini.

Mesyuarat khas Majlis Raja-raja
yang berlangsung di Istana Negara jam 12.45 tengah hari tadi diadakan susulan
peletakan jawatan Sultan Muhammad V sebagai Yang di-Pertuan Agong ke-15 pada 6
Januari lalu.

Turut hadir, Sultan Pahang
sendiri diikuti Sultan Selangor, Sultan Sharafuddin Idris Shah dan Yang
Dipertuan Besar Negeri Sembilan, Tuanku Muhriz Ibni Almarhum Tuanku Munawir.

Sultan Kelantan, Sultan Muhammad
V bagaimanapun tidak menghadirkan diri dalam mesyuarat khas tersebut.

Menurut Seksyen 2, Jadual Ketiga
Perlembagaan Persekutuan, Majlis Raja-raja hendaklah menawarkan jawatan Yang
di-Pertuan Agong kepada Raja yang layak dipilih, yang negerinya ialah yang
pertama dalam senarai pemilihan.

Susunan penggiliran pertama
pelantikan Yang di-Pertuan Agong dilakukan atas persetujuan Raja negeri-negeri
mengikut kekananan dari segi tempoh pemerintahan yang dimulakan dengan Negeri
Sembilan, Selangor, Perlis, Terengganu, Kedah, Kelantan, Pahang, Johor dan
Perak.

Hanya Raja-raja, Penyimpan Mohor
Besar Raja-raja dan Penolong Setiausaha Majlis Raja-raja sahaja yang terlibat
dalam proses pemilihan itu.

Menurut laman web rasmi Pejabat
Penyimpan Mohor Besar Raja-raja, semasa pemilihan, Penyimpan Mohor Besar
Raja-raja membekalkan satu kertas undi setiap Raja dan setiap Raja diminta
menandakan pendapatnya sama ada Raja yang paling kanan (satu nama sahaja)
adalah sesuai/tidak sesuai dipilih sebagai Yang di-Pertuan Agong.

Calon mestilah mendapat majoriti
lima undi sebelum Raja yang mempengerusikan Mesyuarat Pemilihan menawarkan
jawatan Yang di-Pertuan Agong kepada baginda.

Sinar Online melaporkan jika Raja
yang berjaya tidak menerima tawaran ataupun Raja itu gagal memperoleh undi
majoriti maka proses pengundian semula akan dijalankan, iaitu dengan
mencalonkan nama Raja yang kedua dalam senarai kekananan yang layak dipilih
untuk diundi.

Proses hanya akan selesai selepas
baginda menerima tawaran jawatan Yang di-Pertuan Agong.

Selepas itu, majlis akan
mengisytiharkan baginda sebagai Yang di-Pertuan Agong dan memegang jawatan itu
bagi tempoh lima tahun.


MAHIR TIGA BAHASA, UCONG TIDAK KEKOK LAYAN PELANGGAN

LANGKAP:  Hampir setengah dekad Lee Ho Chu mengusahakan Kedai Gunting Rambut Bola beroperasi di Pasar Awam Langkap, dekat Teluk Intan, yang menjadi tumpuan pelanggan pelbagai kaum.

Walaupun kelibatnya seperti berketurunan India, lelaki berusia 69 tahun itu fasih berbahasa Kantonis dan mudah berbual dengan pelanggan kaum Cina.

Lebih mesra disapa Ucong, Lee yang berasal dari latar belakang pelbagai iaitu ibunya S.Krisnama, 95 berbangsa India manakala mendiang bapanya Lee Se Ti berbangsa Cina.

Selain berbahasa Kantonis, Lee juga fasih berbahasa Tamil dan Melayu sekali gus membolehkannya melayan pelanggan yang terdiri daripada pelbagai bangsa tanpa rasa kekok malah mereka bersembang sangat mesra.

“Bahasa Melayu tetap menjadi bahasa kebangsaan, tetapi rugi jika rakyat tidak mencuba untuk mempelajari dua lagi bahasa kaum utama iaitu Cina dan India termasuk Mandarin, Kantonis dan Tamil,” katanya ketika ditemui di premisnya di sini, baru-baru ini.

Berkongsi cerita mengenai kemahiran berbahasanya, Lee berkata dia mempelajari bahasa Kantonis dan Melayu melalui pergaulan dengan rakan-rakan sejak zaman kanak-kanak lagi.

“Saya tidak pernah masuk kelas belajar bahasa Kantonis. Saya cuma ikut dan cuba cakap dan fahamkan perkataan itu, akhirnya kita dah terbiasa dan boleh cakap seperti mereka,” katanya.

Anak kelima daripada lapan beradik itu berkata banyak manfaat diperoleh sekiranya dapat berkomunikasi selain daripada bahawa ibunda, antaranya kita mudah didekati selain dapat membantu jika ada yang mengalami masalah komunikasi berlainan bangsa.

Lee berkata, adalah menjadi satu kelebihan jika seseorang itu minat untuk mempelajari bahasa lain kerana ia dapat membantu kita lebih mudah berkomunikasi selain mewujudkan suasana lebih mesra.

Mengambil contoh dirinya, Lee berkata “Saya tengok diri saya pun sangat senang apabila masuk ke Kampung Cina saya berbahasa Cina, masuk ke kampung Melayu saya berbahasa Melayu.

“Seseorang itu lagi bagus kalau dapat belajar ketiga-tiga bahasa (Cina, Tamil dan Melayu), bukan saya sahaja tetapi semua orang pun boleh jika berminat untuk belajar,” katanya.

Sempena sambutan Hari Kebangsaan pada 31 Ogos ini, Lee mengajak masyarakat di negara ini yang mungkin boleh mula menanam minat untuk mempelajari selain daripada bahasa ibunda atas semangat perpaduan.

Bercerita mengenai perniagaan gunting rambutnya, kedai tersebut masih kekal tradisional sejak ia dibuka pada 1990.

“Pelanggan saya tidak pernah lari dari dahulu, ada yang sampai bergenerasi datang ke sini, walaupun banyak kedai moden yang muncul, saya ada pelanggan tetap,” katanya.

Meminati bola sepak, Lee turut menghiasi kedainya dengan pelbagai keratan akhbar mengenai bola sepak termasuk liga tempatan dan antarabangsa.

Malah, Lee masih mengekalkan harga rendah bagi perkhidmatan gunting rambut iaitu RM10 bagi dewasa sehingga serendah RM7 bagi kanak-kanak.–AlHijrah Online


JENAZAH TOKOH SEJARAWAN KEDAH SELAMAT DIKEBUMIKAN

ALOR SETAR: Jenazah tokoh sejarawan Kedah, Allahyarham Datuk Dr. Wan Shamsuddin Mohd Yusof, 88 tahun, selamat dikebumikan di Tanah Perkuburan Islam Akar Peluru, kira kira jam 2.15 petang tadi.

Terdahulu jenazah disembahyangkan di Masjid Al-Ghufran, Alor Setar.

Lebih seratus orang terdiri daripada ahli Persatuan Sejarah Malaysia cawangan Kedah (PSMCK), ahli keluarga dan orang ramai hadir bagi memberi penghormatan terakhir kepada Allahyarham.

Sejarawan itu menghembuskan nafas terakhir di Kedah Medical Centre (KMC) pada jam 6.01 petang semalam akibat sakit tua.

Pemergian Allahyarham disifatkan satu kehilangan besar bukan sahaja kepada seluruh rakyat negeri Kedah.

Allahyarham diibaratkan seperti khazanah ensiklopedia sejarah berikutan beliau sangat mencintai dunia sejarah.

Semasa hayatnya, beliau membuktikan kesungguhan dan minat yang sangat mendalam dalam bidang kaji selidik serta penghasilan artikel, jurnal serta buku-buku berkaitan sejarah Negeri Kedah yang bernilai tinggi.—AlHijrah Online


PENGECUALIAN BIL AIR JANUARI UNTUK MANGSA BANJIR DI KL, SELANGOR

KUALA LUMPUR: Pengurusan Air Selangor Sdn Bhd (Air Selangor) akan memberikan pengecualian bayaran bil air bagi Januari depan kepada pengguna akaun Domestik (Kod Tarif 10) di Selangor dan Kuala Lumpur yang terkesan akibat bencana banjir baru-baru ini.

Dalam kenyataan hari ini, Air Selangor memaklumkan pengecualian itu adalah sebahagian daripada Program Bantuan Selangor Bangkit (BSB) diumumkan Kerajaan Negeri Selangor.

Dalam kenyataan tersebut, pengguna terjejas banjir akan menerima pengecualian bayaran bil air bagi tempoh satu bulan secara automatik dan tidak perlu mengisi atau menghantar sebarang borang kepada Air Selangor.

Bil air bulanan akan terus dikeluarkan sepanjang tempoh pengecualian bayaran namun pengguna yang layak menerima pengecualian tidak perlu membuat sebarang pembayaran bagi tempoh dinyatakan.

“Air Selangor memahami kesulitan yang dialami oleh para pelanggan yang terkesan dengan insiden banjir dan berharap agar bantuan ini akan sedikit sebanyak meringankan beban mereka,” menurut kenyataan itu.


BAZAR RAMADAN, AIDILFITRI DIBENARKAN WALAUPUN PKP

JOHOR BAHRU: Kerajaan Johor membenarkan bazar Ramadan dan Aidilfitri beroperasi di kawasan Perintah Kawalan Pergerakan (PKP) yang dilaksanakan di beberapa daerah negeri ini.

Pengerusi Jawatankuasa Perumahan dan Kerajaan Tempatan Johor, Ayub Jamil berkata, aktiviti bazar dibenarkan dari jam 10 pagi hingga 10 malam, dengan mematuhi prosedur standard operasi (SOP) ketat.

“Kerajaan Johor memutuskan bazar Ramadan dan Aidilfitri untuk tiga daerah yang dikuatkuasakan PKP iaitu Johor Bahru, Kulai dan Kota Tinggi yang bermula esok dibenarkan untuk diteruskan.

“Pengoperasian bazar Ramadan bagi tiga daerah berkenaan dibenarkan dari jam 3 petang hingga 8 malam dengan pelaksanaan SOP yang ketat,” katanya.

Semalam, Menteri Kanan (Keselamatan), Datuk Seri Ismail Sabri Yaakob mengumumkan pelaksanaan PKP di tiga daerah Johor (Johor Bahru, Kulai dan Kota Tinggi) yang berkuatkuasa pada 7 Mei hingga 20 Mei.—AlHijrah Online


HOSPITAL KEDUA KORONAVIRUS SIAP DIBINA DALAM TEMPOH 10 HARI

BEIJING: Ia kedengaran pelik tetapi benar-benar berlaku di China yang kini bergelut dengan serangan koronavirus yang meragut lebih 300 nyawa manakala kira-kira 14,380 kes jangkitan direkodkan.

Minggu lalu, sebuah hospital khas di barat daya Wuhan berjaya disiapkan dalam tempoh 48 jam dan turut dilengkapi bekalan air, elektrik dan internet serta 1,000 katil untuk merawat pesakit selepas kes jangkitan wabak maut itu semakin meningkat pada setiap hari.

Dabie Mountain Regional Medical Centre yang diubah suai daripada sebuah bangunan kosong menjadi hospital koronavirus pertama di China dan mula menerima kumpulan pesakit pada jam 10.30 malam pada Selasa lalu.

Lebih 500 pekerja binaan, juruelektrik dan polis bekerja keras tanpa henti untuk melaksanakan projek hospital di daerah Huanggang tersebut.

Pada mulanya, ia dirancang untuk dibuka sebagai sebuah hospital biasa pada Mei depan, namun ancaman koronavirus yang semakin meningkat menyebabkan mereka bertungkus-lumus menyiapkan projek tersebut dalam tempoh singkat iaitu selama dua hari.

Sebuah lagi hospital khas koronavirus, Hospital Huoshenshan yang akan mula dibuka hari ini juga menggunakan struktur pasang siap seperti Hospital Xiaotangshan yang pernah menjadi pusat perubatan khas di Beijing dan dibina dalam tempoh tujuh hari untuk merawat pesakit dijangkiti wabak Sindrom Pernafasan Akut Teruk (SARS) pada 2003.

Stesen penyiar rasmi China, CCTV turut menyiarkan secara langsung kerja pembinaan kesemua hospital terbabit dan didakwa berjaya meraih lebih 40 juta tontonan.

Rakaman tersebut menunjukkan bagaimana jentera berat beroperasi sepanjang masa untuk pembinaan hospital tersebut yang merupakan salah satu daripada empat kemudahan khas untuk merawat pesakit koronavirus yang dirancang di seluruh negara.

Pusat perubatan hampir siap dilengkapi kira-kira 1,000 katil yang turut digelar sebagai Fire God Mountain Hospital itu diserahkan kepada tentera semalam selepas projek pembinaannya bermula 10 hari lalu.

Selain itu, satu lagi kemudahan khas koronavirus, Hospital Leishenshan dibina di kawasan seluas kira-kira 60,000 meter persegi termasuk 51,000 meter persegi yang menempatkan unit kuarantin dan 9,000 meter persegi asrama untuk menempatkan kira-kira 2,000 kakitangan perubatan.

Agensi berita Xinhua melaporkan idea asal projek itu adalah untuk membina hospital dilengkapi 1,300 katil, namun kerajaan Wuhan memutuskan untuk menambah 300 katil berikutan jumlah kes yang semakin meningkat pada setiap hari.

Kedua-duanya dikatakan akan dikendalikan oleh pasukan perubatan tentera.

Sementara itu, projek pembinaan hospital ketiga dan keempat dikatakan sedang dirancang dalam masa terdekat.

Minggu lalu, Beijing bertindak segera menghantar lebih 6,000 kakitangan perubatan termasuk doktor tentera ke wilayah Hubei yang menjadi pusat penyebaran wabak tersebut yang kini telah merebak ke lebih 20 negara. — SINAR HARIAN


SEJUTA JEMAAH DIBENAR TUNAI HAJI – ARAB SAUDI

RIYADH: Kementerian Haji dan Umrah Arab Saudi mengumumkan kebenaran kepada sejuta jemaah untuk menunaikan haji bagi musim 1443 hijrah / 2022 masihi.

Dalam satu kenyataan yang dipanjangkan kepada Alhijrah Online, Kementerian itu memaklumkan, bilangan jemaah kali ini berkurang berbanding sebelum pandemik melanda dua tahun lalu sebagai usaha mencegah penularan jangkitan COVID-19.

Antara syarat utama yang diletakkan kementerian itu adalah jemaah perlu berusia di bawah 65 tahun dan telah lengkap divaksinasi yang diluluskan pihak berkuasa Arab Saudi.

“Jemaah dari luar Arab Saudi mesti mengemukakan keputusan negatif ujian PCR yang dibuat dalam masa 72 jam sebelum berlepas ke negara itu”, menurut kenyataan itu.

Kementerian Haji dan Umrah Arab Saudi turut memaklumkan bilangan jemaah yang dibenarkan dari seluruh dunia masih bergantung kepada bilangan kuota yang diluluskan dan turut mengambil kira pematuhan kepada protokol kesihatan yang dikeluarkan Arab Saudi.

Sementara itu, Arab Saudi turut mengingatkan jemaah supaya sentiasa patuh kepada arahan kesihatan dan langkah-langkah keselamatan bagi memastikan situasi kesihatan jemaah sentiasa dalam keadaan baik terutama ketika menunaikan rukun Islam kelima itu. —Alhijrah Online


SEORANG PENJAWAT AWAM DITAHAN DISYAKI CURI BARANGAN MILIK MANGSA TANAH RUNTUH BATANG KALI

KUALA LUMPUR: Polis menahan seorang penjawat awam yang dipercayai mencuri barangan milik mangsa tragedi tanah runtuh di tapak perkhemahan Father’s Organic Farm, Gohtong Jaya, Batang Kali pada 16 Dis lepas.

Pemangku Ketua Polis Selangor Datuk S. Sasikala Devi berkata suspek berumur 27 tahun itu ditahan di sekitar Lembah Klang, semalam, dan polis akan membuat permohonan reman hari ini bagi membantu siasatan mengikut Seksyen 379 Kanun Keseksaan kerana mencuri.

Dalam persidangan media di sini hari ini beliau berkata susulan penahanan itu, polis turut turut merampas barangan yang dipercayai milik mangsa kejadian tanah runtuh berkenaan.

Sebelum ini, Ketua Polis Daerah Hulu Selangor Supt Suffian Abdullah memaklumkan pihaknya mengesan satu hantaran di Facebook dipercayai daripada salah seorang ahli keluarga mangsa, yang mendakwa terdapat individu tidak bertanggungjawab menggunakan kad Touch ‘n Go milik mangsa.

Tragedi tanah runtuh pada 2.46 pagi itu mengorbankan 31 nyawa dengan 12 daripadanya adalah kanak-kanak, dan seorang bayi lelaki berusia setahun. — AlHijrah Online


SATU PUSAT MENGUNDI DI PARLIMEN SEPANG DITUKAR KE LOKASI BAHARU AKIBAT BANJIR

SHAH ALAM: Satu pusat mengundi di Parlimen Sepang iaitu Sekolah Jenis Kebangsaan Tamil Dengkil ditukarkan ke lokasi baharu di Sekolah Rendah Agama Dengkil, setelah bangunan berkenaan terjejas akibat banjir.

Berdasarkan salinan surat daripada Pegawai Pengurus Pusat Mengundi Parlimen Sepang Datuk Abd Hamid Hussain kepada Pejabat Pilihan Raya Negeri Selangor, ia menyatakan pusat mengundi tersebut mengalami banjir dan tenggelam sepenuhnya, semalam.

Susulan itu, Abd Hamid menerusi suratnya bertarikh 17 Nov telah memohon pihak Pilihan Raya Negeri Selangor menukar pusat mengundi tersebut ke Sekolah Rendah Agama Dengkil.

Pengarah Pilihan Raya Negeri Shafie Taib pula hari ini telah menghantar surat kepada Suruhanjaya Pilihan Raya (SPR) bagi memaklumkan perkara tersebut untuk tujuan perwartaan semula pusat mengundi berkenaan.

Parlimen Sepang menyaksikan pertembungan lapan penjuru membabitkan calon Barisan Nasional Anuar Basiran, Perikatan Nasional diwakili Datuk Seri Rina Mohd Harun, Datin Che Asmah Ibrahim (Pejuang), Raj Munni @ Aiman Athirah Sabu (Pakatan Harapan),  Mohd Daud Leong Abdullah mewakili Parti Utama Rakyat (PUR), R. Nageswaran (Parti Rakyat Malaysia), Mohd Syahrul Amri Mat Sari (Bebas) dan M. Muneswaran (Bebas). –AlHijrah Online


AHLI PARLIMEN PERLU SERAH NAMA CALON PM9 KEPADA ISTANA NEGARA SELEWATNYA RABU

KUALA LUMPUR: Yang di-Pertua Dewan Rakyat Datuk Azhar Azizan Harun telah memberi notis kepada semua Ahli Parlimen untuk menyerahkan satu surat akuan yang menyatakan dengan terang dan jelas seorang Ahli Dewan Rakyat yang diberikan kepercayaan untuk menjadi Perdana Menteri Malaysia Yang Ke-9.

Dalam satu surat yang dikeluarkan kepada Ahli-Ahli Dewan Rakyat hari ini, Azhar berkata surat akaun itu hendaklah diserahkan kepada pihak Istana Negara selewat-lewatnya esok, 18 Ogos 2021 sebelum jam 4 petang untuk perhatian Setiausaha Sulit Kanan Yang di-Pertuan Agong Kolonel Datuk Nazim Mohd Alim.

Katanya walaupun surat akuan tersebut tidak mempunyai format tertentu tetapi ia perlu mempunyai butiran-butiran seperti berikut:

Jelas Azhar surat akuan itu boleh dihantar melalui faks, emel atau salinan pdf melalui aplikasi Whatsapp.

“Serahan tangan adalah tidak dibenarkan memandangkan Istana Negara masih berada di dalam kawasan Fasa 1 dan juga untuk mengelakkan penularan Pandemik COVID-19 di Istana Negara.

“Perlu dijelaskan, mana-mana surat akuan Yang Berhormat yang tidak mematuhi perkara-perkara di atas ataupun yang diterima lewat tidak akan diambil kira,” katanya.

Azhar juga menegaskan Ahli-Ahli Dewan Rakyat diperingatkan untuk menjaga kerahsiaan Surat Akuan tersebut sehingga Kebawah Duli Yang Maha Mulia Seri Paduka Baginda Yang di-Pertuan Agong membuat keputusan. – AlHIjrah Online


KJ JATUH PARIT, CEDERA LANGGAR LUBANG KETIKA BERBASIKAL

KUALA LUMPUR: Menteri Sains, Teknologi dan Inovasi, Khairy Jamaluddin mengalami kecederaan ringan semasa berbasikal akibat melanggar sebuah lubang.

Ahli Parlimen Rembau itu berkongsi gambar kemalangan yang dialaminya melalui hantaran di akaun Instagram dan Twitter beliau, hari ini.

Berdasarkan apa yang ditulis oleh Khairy, basikalnya dipercayai melanggar lubang menyebabkan beliau terhumban ke dalam parit.

Setiausaha Akhbar Khairy, Raja Syahrir Bakar memaklumkan melalui Twitternya, Khairy hanya mengalami kecederaan ringan dan telah menerima rawatan di hospital berdekatan.

“Terima kasih kepada rakan-rakan yang bertanya. Alhamdulillah @khairykj hanya alami kecederaan kecil dan tiada yang serius,” kata Raja Syahrir.

–AlHijrah Online


ADIBAH NOOR MENINGGAL DUNIA

KUALA LUMPUR: Penyanyi dan pelakon terkenal Adibah Noor Mohamed Omar atau lebih dikenali sebagai Adibah Noor, 51, meninggal dunia di Hospital Gleneagles di sini, pada kira-kira 7.45 malam tadi.

Berita kematian itu disahkan dan dikongsi oleh rakan-rakan artis menerusi media sosial antaranya Datin Emylia Rosnaida Abdul Hamid.

Sementara itu, penyanyi dan pelakon Ani Mayuni atau nama penuhnya Aishah An-Nur Osman ketika dihubungi berkata Adibah pernah memberitahunya bahawa dia menghidap penyakit kanser rahim namun meminta agar perkara itu dirahsiakan.

“Arwah minta jangan hebohkan mengenai dia sedang menanggung kesakitan,” katanya menambah kesihatan arwah semakin merosot selepas menyertai program pertandingan nyanyian Gegar Vaganza (GV).

“Selepas habis GV dan masa nak shooting GV Raya, masa itu Arwah mula demam sekejap sekejap dan lama sangat dia dimasukkan ke dalam wad. Rasa macam pelik kenapa tak keluar (dari hospital)?, ingatkan COVID-19 tetapi bila tanya secara peribadi, baru dapat tahu dia ada kanser dan baru sahaja jalani pembedahan.

“Arwah sedang berpantang, nak berehat dan tak ambil show semua, yang kamu tengok dia muat naik gambar, masa dia dah kurus baru-baru ini, itu adalah shownya yang pertama selepas berehat,” kata Ani yang merupakan bekas peserta GV pada musim sama disertai Adibah Noor.

Sementara itu, Emylia Rosnaida dalam hantaran di laman Facebooknya berasa terkejut dan sedih dengan berita pemergian arwah yang disifatkan sebagai seorang artis yang serba boleh.

Pelakon Dynas Mokhtar turut meluahkan kesedihannya menerusi hantaran di akaun Instagram beliau.

“Saya masih terkejut! KakDip (Adibah Noor) seorang periang, mengambil berat dan mempunyai suara yang merdu. Saya akan merindui awak KakDip. Hilang di mata, tapi di dalam hati jangan,” katanya.

Allahyarhamah Adibah merupakan penyanyi dan penulis lirik lagu hit ‘Terlalu Istimewa’ pada 2005, dicipta khas sebagai penghormatan terhadap tragedi pembunuhan kejam seorang kanak-kanak perempuan yang menjadi mangsa kes jenayah pedofilia.

Pelakon filem Sepet dan Mukhsin itu juga dikenali dalam pelbagai iklan televisyen dan pernah bertugas sebagai penyampai Radio Suria FM.

Sebelum melangkah ke dalam karier seni, penyanyi bersuara lunak itu merupakan guru bahasa Inggeris, penterjemah untuk syarikat korporat dan duta Kementerian Perumahan dan Kerajaan Tempatan.

Sepanjang karier seninya, Adibah pernah memenangi Anugerah Lagu Terbaik, Anugerah Lagu Balada Terbaik dan Anugerah Vokal Terbaik di Anugerah Juara Lagu 2006. –AlHijrah Online


PEMILIHAN VAKSIN COVID-19 AWAL 2021- KHAIRY JAMALUDDIN

KUALA LUMPUR: Kerajaan Malaysia akan memutuskan pemilihan vaksin COVID-19 pada awal tahun 2021, menurut Menteri Sains, Teknologi dan Inovasi (MOSTI), Khairy Jamaluddin Abu Bakar.

Data yang diperoleh daripada beberapa ujian klinikal vaksin COVID-19 yang berada pada fasa ketiga, dijangka akan dianalisis pada hujung tahun ini.

Tambahannya, MOSTI juga sedang bekerjasama dengan Kementerian Kesihatan, Kementerian Kewangan dan Jabatan Peguam Negara berkenaan implikasi undang-undang dan model perolehan bagi vaksin COVID-19.

“Kementerian sedang berbincang terus dengan syarikat-syarikat farmaseutikal antarabangsa lain bagi pembekalan terus tanpa melalui pelan peruntukan vaksin COVID-19 Vaccine Global Access (COVAX).

“Saya juga meminta supaya satu perjanjian dengan negara China dimuktamadkan secepat mungkin berikutan draf penjanjian hampir siap,” katanya.

Rundingan dengan pihak (COVAX) bagi penyertaan Malaysia di dalam kemudahan tersebut bagi mendapatkan vaksin COVID-19 yang diperlukan, masih berlangsung.

“Ada beberapa perkara yang masih dalam perbincangan dengan pihak COVAX. Kemudahan ini adalah kemudahan pembelian awal, jadi model perolehan ini agak luar biasa. Kita bayar untuk benda yg masih belum lagi wujud,” jelasnya.

Khairy memberi kenyataan tersebut selepas melancarkan pengecas tanpa wayar nanotech (METT) yang pertama di Malaysia, hari ini. – AlHijrah Online


KEPALA AIR KEMAMAN: ENAM MAYAT DITEMUI SETAKAT INI – POLIS

CHUKAI: Polis mengesahkan hanya empat mayat mangsa tragedi kepala air di Jeram Air Putih di sini ditemukan pada hari kedua operasi mencari dan menyelamat (SAR) hari ini, dan bukannya tujuh seperti yang dimaklumkan sebelum ini.

Ketua Polis Terengganu Datuk Mazli Mazlan berkata kekeliruan itu timbul susulan masalah komunikasi di lokasi pencarian dengan Pusat Kawalan Operasi di Balai Polis Air Putih, di sini.

“Untuk makluman, setakat hari ini kita telah jumpa enam mayat dan telah disahkan waris serta keluarga mangsa. Semalam kita jumpa dua, dan hari ini kita jumpa empat, menjadikan baki empat lagi mangsa masih hilang.

“Pasukan pencarian di lokasi berdepan masalah komunikasi apabila alat komunikasi yang digunakan tidak boleh berfungsi dengan baik ekoran keadaan geografi hutan tebal dan berbukit-bukau,” katanya pada sidang media di sini, petang ini.

Beliau berkata operasi pada hari ini juga telah ditamatkan pada pukul 5 petang tadi atas faktor cuaca terutamanya di hulu kawasan hutan berkenaan yang menunjukkan tanda-tanda akan berlakunya hujan lebat.

Mazli berkata operasi SAR akan disambung semula esok bagi mengesan empat lagi mangsa yang masih hilang.

Sementara itu, Menteri Besar Terengganu Datuk Seri Dr Ahmad Samsuri Mokhtar pada sidang media sama berkata Pusat Kawalan Operasi di sini sentiasa mendapat maklumat dari semasa ke semasa daripada Jabatan Meteorologi Malaysia (MetMalaysia) mengenai keadaan cuaca di lokasi pencarian.

“Kita tidak mahu pencarian dibuat dalam cuaca buruk dan khuatir sekiranya berlaku fenomena kepala air yang lain pula. Jadi, seperti dikatakan oleh Ketua Polis Terengganu sebentar tadi, kita hentikan buat sementara waktu operasi SAR dan akan sambung semula mengikut keadaan yang mengizinkan.

“Kita berada pada saat kritikal untuk selesaikan pencarian mangsa akibat tragedi ini kerana kita tahu lepas 48 jam, mayat akan mereput dan sukarkan pencarian fizikal mayat. Terima kasih kepada semua anggota yang terlibat sehingga kita jumpa enam mayat setakat ini,” katanya.

Ahmad Samsuri yang sebelum itu menziarahi waris mangsa yang berada di Pusat Kawalan Operasi juga memaklumkan bahawa Majlis Agama Islam dan Adat Istiadat Melayu (MAIDAM) Terengganu akan membiayai segala kos berkaitan penghantaran jenazah ke Felda Lepar Hilir, Kuantan, Pahang.

“Dan mana-mana ada keperluan tambahan, kerajaan negeri akan bantu dari segi logistik, pengangkutan atau apa-apa yang timbul,” katanya.

Ditanya sama ada kerajaan negeri akan menubuhkan jawatankuasa khas bagi menyiasat tragedi yang melibatkan 10 mangsa itu, Ahmad Samsuri berkata perkara itu akan dibincangkan dalam mesyuarat oleh kerajaan negeri pada Rabu ini.

“Kita akan tengok secara menyeluruh dan bukan di Kemaman sahaja dan memang di setiap kawasan jeram ini sudah ada notis peringatan bahaya dan awasi cuaca … jadi kita akan tengok semula keberkesanan notis ini dan lihat adakah perlu bentuk pengawasan lain,” katanya.

Hari ini, sebanyak empat mayat berjaya ditemukan iaitu Karim Abdullah, 39, Putri Aryana Umaira Karim, 4, Muhammad Haziq Ziqree Karim, 6, dan Putri Nurerina Natasya Karim, 10.

Kesemua mayat telah dibawa ke Hospital Sultanah Nur Zahirah (HSNZ) di Kuala Terengganu untuk bedah siasat termasuk mayat Azizah Eiyi, 40, dan Muhammad Zulqarnain Haikal Karim, 11, yang ditemukan orang ramai, semalam.

Dengan penemuan dan pengesahan identiti enam mayat itu, operasi SAR akan mengesan baki empat lagi mangsa iaitu Putri Balqis Izzati Abdul Rahman, 18, Putri Alleya Maisarah Karim, 16, Putri Nor Fatin Karim, 14, dan Muhammad Fikri Saliman, 24.

Semalam, media melaporkan 10 mangsa termasuk sembilan sekeluarga dihanyutkan arus deras kepala air sewaktu berkelah di Jeram Air Putih pada Sabtu.–AlHijrah Online


AGONG ADAKAN PERTEMUAN DENGAN SHEIKH TAMIM

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan berangkat melakukan kunjungan hormat dan pertemuan dengan Emir Qatar Sheikh Tamim bin Hamad Al Thani di Doha, Qatar semalam.

Pada pertemuan itu, Seri Paduka menzahirkan ucapan setinggi-tinggi tahniah kepada Sheikh Tamim dan kerajaan Qatar sebagai tuan rumah, atas kejayaan menganjur dan mengendalikan kejohanan bola sepak Piala Dunia FIFA Qatar 2022.

“Kedua-dua pemimpin turut menyentuh berkenaan hubungan dua hala yang baik antara Malaysia dan Qatar, usaha-usaha untuk mempertingkatkan lagi hubungan serta beberapa isu membabitkan kepentingan bersama,” menurut kenyataan Istana Negara di Facebook hari ini.

Al-Sultan Abdullah kini berada di Doha atas persilaan peribadi Sheikh Tamim sempena Piala Dunia FIFA Qatar 2022.

Dalam rangka lawatan khas selama enam hari bermula semalam, Seri Paduka turut dijadualkan menerima menghadap beberapa pemimpin kerajaan Qatar dan berangkat menghadiri majlis santapan bersama rakyat Malaysia di Qatar.

Al-Sultan Abdullah dijadualkan berangkat tiba di tanah air pada 19 Dis ini. — AlHijrah Online


KERAJAAN RUGI RM2.5 BILION AKIBAT ROKOK HARAM

KOTA BAHARU, 17 Jun – Kerajaan kerugian kira-kira RM2.5 bilion dari segi pungutan cukai, tahun lepas akibat penyeludupan rokok haram, kata Pengerusi Lembaga Kenaf dan Tembakau Negara (LKTN) Datuk Mohd Adhan Kechik.

Beliau berkata jumlah kerugian itu adalah berdasarkan laporan yang diterima daripada penggiat industri tembakau.

“Punca kemasukan rokok seludup menyebabkan harga rokok di sini antara yang paling tinggi, selain Singapura dan Brunei. “Di negara lain seperti Thailand, Kemboja, Vietnam dan Indonesia, harganya begitu murah,” katanya kepada pemberita pada Majlis Bicara Kenaf di Dataran Kenaf di sini malam tadi.

Mohd Adhan berkata keadaan itu mendorong kepada penyeludupan rokok haram sekali gus menyebabkan kerugian kepada kerajaan dari segi kutipan cukai. Anggota Dewan Undangan Negeri Bukit Bunga itu berkata penguatkuasaan kawalan keselamatan di sempadan perlu dipertingkat bagi menangani perkara itu.

BERNAMA


TANAH RUNTUH: SATU LAGI MAYAT DITEMUKAN, ANGKA KORBAN KINI 26

BATANG KALI: Satu lagi mayat mangsa insiden tanah runtuh di tapak perkhemahan Father’s Organic Farm di sini ditemukan hari ini, menjadikan jumlah kematian akibat tragedi itu kini adalah 26.

Jabatan Bomba dan Penyelamat (JBPM) dalam kenyataan di laman Facebook yang memetik sumber Pusat Pengurusan Operasi JBPM berkata satu mayat lelaki dewasa ditemukan pada pukul 11.16 pagi di sektor B (kem Farmview).

Kenderaan yang membawa mayat itu dilihat keluar dari lokasi pencarian pada kira-kira pukul 11.57 pagi.

Perkembangan terbaharu itu menjadikan jumlah mangsa yang masih hilang adalah tujuh, manakala 61 selamat, daripada keseluruhan 94 mangsa insiden itu yang berlaku pada 2.42 pagi, Jumaat lepas.

JBPM hari ini memaklumkan pasukan mencari dan penyelamat akan membuat penggalian lebih dalam bagi mencari mangsa di kawasan kejadian selepas mengambil kira penemuan mangsa ke-25 semalam yang dijumpai pada kedalaman ‘luar jangkaan’ iaitu kira-kira 17 meter di sektor C (Riverside).

Dalam sidang media di lokasi kejadian, Penolong Pengarah Operasi JBPM Selangor Hafisham Mohd Noor berkata mangsa ditemukan pada kedalaman kira-kira satu setengah meter dalam keadaan berpelukan bersama seekor anjing di sektor berkenaan.

Pasukan penyelamat turut menemukan seekor lagi anjing berhampiran kawasan itu.

“Kemungkinan besar dia (mangsa) berkhemah di sektor A (Hillview), dibawa oleh tanah runtuh itu pergi ke sektor B (Farmview).

“Maknanya kawasan Sektor B ini saya percaya semua mangsa sudah tiada di situ, jadi kita akan tumpu kepada sektor C dan A, “ katanya.

Sementara itu, Ketua Polis Daerah Hulu Selangor Supt Suffian Abdullah berkata mayat telah dibawa ke Hospital Sungai Buloh untuk bedah siasat.

“Dua ekor anjing (bangkai) ditemukan bersama mayat berkenaan telah diserahkan kepada Jabatan Veterinar untuk tindakan lanjut,” katanya. — AlHijrah Online


RASUAH BUKAN SEBAB DESAKAN HIDUP

OLEH: FINAZ YUNUS

“Bagaimana modus operandi haram boleh dibiarkan bertahun-tahun tanpa disedari ketua unit dan ketua jabatan?”

Rupa-rupanya bukan saya sahaja berfikiran sedemikian, Ketua Pesuruhanjaya, Suruhanjaya Pencegahan Rasuah Malaysia (SPRM), Datuk Seri Azam Baki turut mempersoal perkara sama ketika diwawancara secara eksklusif dalam program Analisis terbitan TV Alhijrah, yang disiarkan secara langsung Rabu lalu.

Menurut Azam, beliau sering menerima aduan daripada penjawat awam berjawatan rendah berkenaan salah laku yang berlaku dalam urusan tender projek-projek kerajaan.

Bagaimanapun aduan anak-anak buah ini sering dinafikan pegawai atasan.

“Mereka kecewa kerana mereka sudah memberitahu ketua jabatan namun ketua jabatan berkaitan menafikan isu berkenaan dan mengatakan dokumen all-intact tetapi di pihak SPRM kami kena melihat ia lebih dalam lagi kenapa dan mengapa ia berlaku.”

Datuk Seri Azam turut menegaskan, desakan hidup dan tangga gaji yang rendah bukanlah punca penjawat awam memberi dan menerima rasuah.

“Di sepanjang pengalaman kami berhadapan kes rasuah ini, boleh dikatakan hampir semua kesalahan yang dilakukan bukan kerana desakan hidup, tetapi kerana sikap tamak haloba, kurang iman dan adanya peluang dan ruang.”

“Jika dahulu ingin menangkap pegawai kanan berpangkat besar dengan gred di bawah 54. Baru-baru ini JUSA B telah kami tangkap, malah JUSA C turut sama sedangkan dulu tiada langsung.”

Kata Azam kepada saya, tangkapan ‘ikan besar’ ini di peringkat membimbangkan.

Kenyataannya itu mendorong saya ajukan persoalan, andai wujud campur tangan politik sepanjang beliau menjalankan siasatan kes tender kerajaan atau kes berprofil tinggi?

“Tidak logik jika saya katakan tiada langsung yang bertanya, namun saya memberi jaminan bahawa mereka sekadar bertanya dan ia tidak akan mempengaruhi keputusan kami dalam menjalankan siasatan.”

Program Analisis edisi 14 April lalu yang membawa topik “Kartel Projek: Barah Lama @ Polemik Baharu turut menyimpulkan perbincangan bahawa isu kartel ini berlaku sejak dahulu disebabkan ketiadaan undang-undang khusus berkenaan monopoli tender kerajaan.

Malah, kes sebegini hanya dapat dikurangkan dengan membuat beberapa pembaharuan dalam undang-undang sedia ada seperti Akta Pengisytiharan Berkepentingan.

Mengakhiri wawancara eksklusif tersebut, Azam menyifatkan isu rasuah di negara ini belum sampai tahap pandemik namun membimbangkan.

Finaz Yunus

Penulis adalah Ketua Unit Ehwal Semasa di Jabatan Berita dan Ehwal Semasa, TV Alhijrah

Penafian: Artikel yang disiarkan AlHijrah Online ini adalah pandangan peribadi penulis. Ia tidak semestinya menggambarkan pendirian Editorial AlHijrah Media Corporation dalam isu yang dikupas.


19,819 KES HARIAN COVID-19 DIREKODKAN, JUMLAH TERTINGGI

KUALA LUMPUR: Angka jangkitan baharu COVID-19 di Malaysia hari ini mencatatkan jumlah tertinggi dengan 19,819 kes.

Ketua Pengarah Kesihatan Tan Sri Dr Noor Hisham Abdullah berkata, daripada jumlah kes baharu itu Selangor mencatatkan 8,377 kes, Kuala Lumpur 2,467 kes, Kedah 1,371 kes, Johor 1,162 kes, dan Kelantan 1,003 kes.

Sabah pula merekodkan 949 kes, Pulau Pinang 867 kes, Negeri Sembilan 800 kes, Perak 662 kes, Pahang 558 kes Sarawak 552 kes, Melaka 508 kes, Terengganu 481 kes, Putrajaya 46 kes, Perlis 11 kes dan Labuan 5 kes.

Pertambahan kes baharu COVID-19 menjadikan jumlah kumulatif kini 1,183,110 kes. – AlHijrah Online


MALAYSIA, JERMAN MAHU BEKERJASAMA DALAM BIODIVERSITI, EKOLOGI DAN PERUBAHAN IKLIM

PUTRAJAYA: Malaysia berhasrat untuk bekerjasama dengan Jerman dalam bidang biodiversiti, ekologi dan perubahan iklim, kata Perdana Menteri Datuk Seri Anwar Ibrahim.

Beliau berkata Presiden Jerman Frank-Walter Steinmeier telah menunjukkan minat dalam bidang-bidang tersebut dan berharap usaha ini akan dapat membawa lebih ramai pelabur ke negara ini.

“Kita boleh memulakan kerjasama ini dengan memfokuskan dahulu dalam sektor tenaga dan pengurusan sisa,” katanya dalam sidang media bersama Steinmeier di Perdana Putra di sini hari ini.

Anwar juga berharap lawatan Steinmeier ke Kuching, Sarawak esok, akan memberikan peluang kepada beliau untuk melihat komitmen Malaysia dalam melindungi hutan hujannya.

“Esok beliau akan pergi ke alam semula jadi dan (melihat) perlindungan iklim di sana dan berharap beliau akan dapat melihat sejauh mana komitmen Malaysia, dalam melindungi hutan hujan dan bertukar pandangan bersama pakar di Sarawak,” katanya.

Steinmeier, yang dalam lawatan negara tiga hari ke Malaysia bermula semalam, dijadualkan untuk melawat Taman Negara Tanah Lembap Kuching dan Pusat  Hidupan Liar Semenggoh di Kuching esok, sebelum berlepas pulang ke Berlin.

Sementara itu, Steinmeier berkata Malaysia dan Jerman mahu meningkatkan kerjasama dua hala dan berkongsikan komitmen dalam menangani perubahan iklim.

“Hari ini bercakap pasal politik, esok mengenai perlindungan iklim,” katanya dan menambah yang beliau amat gembira untuk ke Sarawak untuk melihat komitmen Malaysia dalam melindungi hutan hujan.

Semalam, Kementerian Luar dalam kenyataan memaklumkan lawatan Steinmeier itu akan memberikan peluang terbaik kepada Malaysia dan Jerman untuk mengukuhkan lagi hubungan baik serta kerjasama pelbagai bidang antara kedua-dua negara.

Lawatan negara terakhir melibatkan presiden Jerman ke Malaysia ialah 26 tahun lepas iaitu pada April 1997.

Jerman merupakan rakan dagangan terbesar Malaysia dalam kalangan negara Kesatuan Eropah (EU). Pada 2022, nilai dagangan Malaysia dengan Jerman berjumlah RM59.87 bilion, meningkat sebanyak 10.9 peratus berbanding RM53.99 bilion (US$13.03 bilion) pada 2021. –AlHijrah Online


KWSP UMUM AGIHAN DIVIDEN KESELURUHAN RM47.64 BILION

KUALA LUMPUR: Kumpulan Wang Simpanan Pekerja (KWSP) mengumumkan dividen sebanyak 5.20 peratus bagi Simpanan Konvensional dan 4.90 peratus bagi Simpanan Shariah untuk tahun kewangan 2020.

Dalam kenyataan yang dikeluarkan KWSP, jumlah agihan dividen keseluruhan bagi 2020 sebanyak RM47.64 bilion, dengan RM42.88 bilion bagi Simpanan Konvensional serta RM 4.76 bilion bagi Simpanan Shariah.

“Dengan purata lima tahun dividen sebenar pada kadar 4.62 peratus untuk Simpanan Konvensional dan 4.32 peratus bagi Simpanan Shariah selepas diselaraskan untuk inflasi, KWSP mengatasi sasaran strategik dengan pengisytiharan purata dividen sebenar tidak kurang daripada dua peratus dalam tempoh lima tahun berturut-turut,” menurutnya.

—AlHijrah Online


PELAJAR MALAYSIA DI SUDAN JALANI RUTIN BIASA

Sebahagian pelajar Malaysia di Sudan

Pergolakan yang berlaku di Sudan sejak dua minggu lalu kini di sudah kembali terkawal.

Menurut Presiden Persatuan Pelajar Malaysia di Sudan, Mohd Alif Mohd Ludin, mereka dalam keadaan selamat dan situasi agak stabil walaupun perintah berkurung yang dikeluarkan Kedutaan Malaysia di sana masih berkuat kuasa.

“Situasi di Sudan sudah tenang dan terkawal. Pelajar sudah bebas keluar. Cuma beberapa tempat contohnya di Arabi masih dalam keadaan berjaga-jaga.”

Jelasnya, rusuhan hanya berlaku di beberapa tempat di Sudan dan paling kritikal ialah di Atbara, 300km dari Khartoum, ibu negara Sudan.

Terdapat juga rusuhan di Arabi, salah sebuah pekan di Khartoum yang jaraknya 10 kilometer dari kediaman pelajar.

“Setakat ini rusuhan tak ancam nyawa pelajar. Sebaik saja berlaku rusuhan, kedutaan beri arahan kepada pelajar untuk berkurung di rumah masing-masing.”

Pelajar Malaysia di Sudan jalani rutin harian seperti biasa

Tambahnya pihak Kedutaan Malaysia di Sudan sudah merekodkan nama penuntut Malaysia di sana bagi langkah membawa pulang ke tanah air. Namun belum ada arahan selanjutnya.

“Ura-ura untuk balik ke Malaysia mungkin tidak ada.“

Katanya rusuhan berlaku bermula dengan kenaikan harga roti yang mendadak, empat kali ganda dari harga asal selain bekalan bahan api yang tidak mencukupi.

Bagaimanapun kerajaan sudah mengambil langkah mengawal harga tersebut bagi mengurangkan ketegangan.

Rusuhan yang berlaku di Sudan

“Sebelum ini harga sekeping roti 1 Pound Sudan tetapi ketika berlaku krisis, harganya naik mendadak sehingga 4 Pound Sudan. Ini yang mencetuskan rusuhan di kalangan rakyat.”

“Apabila berlaku rusuhan, harga roti kini dikawal semula dan diturunkan semula. Kerajaan mengawal semula harga roti yang meningkat.”

“Turut berlaku kekurangan bekalan petrol dan diesel, menyebabkan kenderaan beratur panjang di stesen minyak”.


DUA LELAKI DITEMUKAN LEMAS KETIKA MEMANCING

SEREMBAN: Dua lelaki ditemukan lemas ketika memancing di Sungai Simen, Jalan Rantau Ladang Kombok di sini, semalam.

Ketua Balai Bomba dan Penyelamat Rantau Pegawai Bomba Kanan (PBK) 1 Mohd Syazwan Saidy berkata mangsa dikenali sebagai  A. Vijay, 16, yang beralamat di Ladang Kombok dan kenalannya G. Chantiran, 60, beralamat di Taman Bukit Merbok Ria, Rasah.

Beliau berkata pihaknya menerima panggilan kecemasan pada 8.07 malam sebelum 10 anggota dari balai Rantau dengan 10 anggota Pasukan Penyelamat di Air (PPDA) dikejarkan ke lokasi.

“Mayat remaja berkenaan ditemukan abangnya berusia lingkungan 20-an pada 7.15 malam, dia sebelum itu mencari mangsa di kawasan sungai tersebut selepas dia tidak pulang ke rumah sejak petang.

“Abangnya mendapati hanya keperluan peribadi kedua-dua mangsa sahaja berada berhampiran sungai itu. Dia cuba menghubungi adiknya dan terdengar deringan telefon di tebing sungai sebelum secara tiba-tiba ternampak jala di permukaan air,” katanya dalam kenyataan hari ini.

Mohd Syazwan berkata abang mangsa kemudian menarik jala tersebut dan mendapati Vijay dalam keadaan terbelit namun adiknya itu sudah tidak bernyawa.

Beliau berkata mayat warga emas itu pula ditemukan oleh PPDA di dasar sungai kira-kira 11 malam iaitu dengan jarak 10 meter dari tebing.

Beliau berkata anak mangsa C. Sivam, 36, sebelum itu turut mencari ayahnya di lokasi tersebut namun tidak menemukan mangsa.

Katanya, mayat kedua-dua lelaki itu kemudian diserahkan kepada pihak polis dan dihantar ke Hospital Tuanku Jaafar, Seremban untuk tujuan bedah siasat.–AlHijrah Online


CURI BARANG KEMAS IBU, WANITA DIPENJARA EMPAT BULAN

KUALA LUMPUR: Akibat mencuri barang kemas milik ibunya bernilai RM14,000, seorang wanita dihukum penjara empat bulan oleh Mahkamah Majistret di sini hari ini.

Majistret Aina Azahra Arifin menjatuhkan hukuman itu ke atas Bathma Abdullah, 36, yang mengaku bersalah mencuri sepasang loket emas, tiga utas rantai leher emas, tiga bentuk cincin emas, dua loket batu emas dan seutas rantai tangan emas milik ibunya, R. Devi Segar, 57.

Perbuatan itu didakwa dilakukan di sebuah rumah di Bandar Manjalara, Kepong pada 10 pagi, 13 Mac lepas, mengikut Seksyen 380 Kanun Keseksaan yang membawa hukuman penjara maksimum 10 tahun atau boleh dikenakan denda atau kedua-duanya.

Mahkamah memerintahkan tertuduh menjalani hukuman itu bermula hari ini.

Terdahulu, Timbalan Pendakwa Raya Nidzuwan Abd Latip memohon hukuman setimpal sebagai pengajaran kepada tertuduh memandangkan kesalahan itu serius, namun Bathma yang tidak diwakili peguam merayu hukuman ringan atas alasan dia tidak bekerja.–AlHijrah Online


SAYA TIDAK PERNAH GUNA KUASA SEBAGAI PM UNTUK KHIANATI BANGSA MELAYU, AGAMA ISLAM – ANWAR

KEPALA BATAS: Datuk Seri Anwar Ibrahim berkata beliau tidak pernah menggunakan kuasanya sebagai Perdana Menteri untuk mengkhianati bangsa Melayu dan agama Islam.

Katanya beliau juga tidak pernah memandang rendah orang Melayu dan agama Islam hanya kerana menyokong Chow Kon Yeow sebagai Ketua Menteri Pulau Pinang.

“Lapan bulan saya tanya di Parlimen, apa saya buat yang (dianggap) mengkhianati Melayu dan Islam? Adakah sebab saya sokong Ketua Menteri Pulau Pinang? Saya tak khianat tapi saya terima kenyataan politik dan realiti. Saya mahu negara ini aman.

“Di semua negeri lain, orang Melayu dan Islam yang pegang jawatan utama seperti Yang di-Pertuan Agong, Menteri Kewangan, Ketua Hakim Negara, Peguam Negara dan Gabenor Bank Negara,” katanya ketika menyampaikan ucapan penutup Program Seminar Malaysia MADANI Peringkat Negeri Pulau Pinang hari ini.

Turut hadir Chow, Timbalan Ketua Menteri I Datuk Zakiyuddin Abdul Rahman, Timbalan Ketua Menteri II Profesor Dr P Ramasamy dan Setiausaha Kerajaan Negeri Pulau Pinang Datuk Mohd Sayuthi Bakar.

Perdana Menteri turut menasihati orang ramai agar tidak mengizinkan permusuhan kaum berlaku sehingga menyebabkan keharmonian dan keamanan negara runtuh.

“Saya lalui pasang surut derita yang panjang, kalau rasa apa yang saya lakukan tidak cukup, lama-kelamaan saya akan perbaiki. Bukannya saya kata Anwar jadi Perdana Menteri, semuanya sempurna… tidak, banyak masalah.

“Tapi saya tidak bersedia untuk bertolak ansur bagi mengkhianati amanah, mencuri wang negara dan mengizinkan rasuah berterusan di negara kita,” katanya.

Anwar juga berkata satu perkara yang tidak boleh dipertikai mengenai pentadbirannya ialah beliau tidak menyalahgunakan kuasa sebagai Perdana Menteri untuk mencuri duit negara, menzalimi rakyat atau memperkecil-kecilkan bangsa Melayu dan agama Islam. –AlHijrah Online


PALESTIN HARAP AKAN RASAI NIKMAT KEMERDEKAAN SEPERTI MALAYSIA

KUALA LUMPUR: Nikmat kemerdekaan yang dirasai rakyat Malaysia diharap akan turut dirasai di Palestin, satu hari nanti.

Demikian doa dan hasrat disuarakan rakyat Palestin di Malaysia yang turut memaklumkan rakyat negara ini bertuah dengan keamanan dan kemakmuran yang dikecapi ketika ini.

Menurut rakyat Palestin di Malaysia, mereka turut berterima kasih kepada penduduk di Malaysia yang menerima kehadiran mereka selain berkongsi nikmat kebebasan dan keamanan yang tidak dapat mereka rasai di negara sendiri.

Dua rakyat Palestin yang juga wakil pertubuhan bukan kerajaan (NGO) Friends Of Palestine berkata, Malaysia diharap tidak akan berhenti menyokong perjuangan Palestin mencapai kemerdekaan agar rakyat negara itu dapat hidup tanpa tekanan zionis Israel.

Laporan penuh dalam Berita AlHijrah 31 Ogos 2023.–AlHijrah Online


KONTROVERSI DI TANAH SUCI: TIADA BUKTI KHUNSA

Susulan tindakan kontroversi seorang usahawan, Muhammad Sajad Kamaruzzaman atau Nur Sajat berpakaian wanita ketika melakukan ibadah di tanah suci yang menimbulkan keresahan umum.

Laporan Berita AlHijrah 4 Februari 2020. –AlHijrah Online


IBU, RAKAN DITAHAN DISYAKI DERA KANAK-KANAK LELAKI TUJUH TAHUN

JOHOR BAHRU: Seorang ibu dan rakan perempuannya ditahan, kerana disyaki mendera seorang kanak-kanak lelaki berusia tujuh tahun, di sebuah rumah di Bandar Layang Kasa, Pasir Gudang di sini, semalam.

Ketua Polis Johor Datuk Kamarul Zaman Mamat berkata ibu kandung mangsa yang juga ibu tunggal berusia 27 tahun, manakala rakannya seorang warga asing berusia 30 tahun, ditahan sepasukan polis dari Ibu Pejabat Polis Daerah Seri Alam pada 12.30 tengah malam (12 Ogos).

Beliau berkata pihaknya menerima laporan berhubung kejadian itu daripada orang awam, pada 12.02 tengah malam (12 Ogos).

“Pihak polis turut merampas dua batang rotan. Mangsa pula telah dirujuk ke Hospital Sultan Ismail (HSI) di sini bagi rawatan lanjut.

“Ibu mangsa merupakan suri rumah, manakala rakannya pula juruteknik di sebuah kilang. Kedua-dua tangkapan tidak mempunyai sebarang rekod jenayah lampau,” katanya dalam satu kenyataan malam ini.

Kamarul Zaman berkata mangsa juga mempunyai adik beradik yang lain, manakala rakan ibunya itu tinggal bersama di rumah tersebut dan siasatan lanjut sedang dijalankan termasuk mengenai status warga rakan ibu mangsa berkenaan.

Beliau berkata berkata ibu kanak-kanak itu ditahan reman selama enam hari mulai hari ini hingga Khamis, manakala rakannya ditahan reman tujuh hari mulai hari ini hingga Jumaat bagi membantu sisatan mengikut Seksyen 31(1)(a) Akta Kanak Kanak 2001.

Polis Johor turut mengucapkan ribuan terima kasih kepada orang ramai yang telah menyalurkan maklumat hingga mangsa berjaya diselamatkan.

Terdahulu, tular beberapa rakaman video dan gambar menunjukkan orang awam menyerbu sebuah rumah, dipercayai bagi menyelamatkan kanak-kanak yang disyaki didera oleh ibu kandung dan seorang rakannya.

Sementara itu, isteri Tunku Mahkota Johor Che Puan Besar Khaleeda Bustamam menzahirkan ucapan terima kasih tidak terhingga kepada semua pihak termasuk pihak polis, exco, kakitangan HSI yang mengambil tindakan pantas, serta kesemua jiran kanak-kanak berkenaan yang prihatin dan sudi berusaha melindungi kanak-kanak tersebut.

“Tindakan mereka membuktikan betapa pentingnya komuniti setempat bersatu menjaga kesejahteraan dan keselamatan golongan kanak-kanak di negara ini. Insiden itu bagaimanapun mengingatkan kita bahawa kes penderaan kanak-kanak masih lagi menjadi isu yang memerlukan perhatian serius oleh semua pihak,” titah baginda dalam satu hantaran di Facebook rasmi, di sini.

Justeru, Che Puan Besar Khaleeda menggesa agar kesedaran tentang penderaan kanak-kanak dipertingkatkan melalui usaha berterusan daripada semua pihak kerana setiap bantuan kecil yang dihulurkan akan memberikan impak besar dalam melindungi hak serta masa depan kanak-kanak.


DUN NEGERI SEMBILAN BUBAR 1 JULAI

SEREMBAN: Dewan Undangan Negeri (DUN) Negeri Sembilan akan dibubarkan Sabtu ini (1 Julai), bagi memberi laluan kepada Pilihan Raya Negeri (PRN) diadakan.

Menteri Besar Datuk Seri Aminuddin Harun berkata tarikh itu dicadangkan dan mendapat perkenan Yang Dipertuan Besar Tuanku Muhriz Ibni Almarhum Tuanku Munawir.

“Pada pagi ini saya mendapat perkenan Yang Dipertuan Besar Tuanku Muhriz Ibni Almarhum Tuanku Munawir untuk menandatangani watikah membubarkan DUN Negeri Sembilan bagi memberi ruang PRN diadakan.

“Alhamdulillah, tarikh pembubaran 1 Julai ini,” katanya kepada pemberita di Wisma Negeri di sini hari ini.

Terdahulu, Aminuddin tiba di Istana Hinggap di sini, pada 10 pagi untuk menghadap Tuanku Muhriz bagi memohon perkenan baginda tarikh pembubaran DUN.

Beliau berkata pembubaran tersebut selaras dengan kuasa diperuntukkan di bawah Ceraian (2) Fasal 56, bahagian Yang Kedua, Undang-Undang Tubuh Kerajaan Negeri Sembilan 1959.

Aminuddin berkata beliau telah memohon pejabat Yang Dipertua DUN Negeri Sembilan supaya dapat menyegerakan pemakluman rasmi tarikh pembubaran DUN ke-14 kepada Suruhanjaya Pilihan Raya (SPR) bagi memberi ruang PRN diadakan serentak dengan lima DUN negeri yang lain.

Sementara itu, beliau berkata pentadbiran kerajaan negeri akan berfungsi sebagai kerajaan interim yang beroperasi seperti biasa bagi memastikan sistem perkhidmatan kerajaan kekal efisien.

Negeri Sembilan antara enam negeri yang akan mengadakan PRN pada tahun ini selain Selangor, Terengganu, Pulau Pinang, Kelantan dan Kedah.

Persidangan DUN Negeri Sembilan yang pertama adalah pada 2 Julai 2018, selepas Pilihan Raya Umum ke-14 (PRU14) pada 9 Mei 2018 dan mandat lima tahun berakhir pada 1 Julai ini.

Negeri Sembilan mempunyai 36 kerusi DUN yang menyaksikan PH dipimpin Aminuddin menguasai 20 kerusi (DAP-11, PKR-enam, Amanah-tiga), manakala Barisan Nasional (BN) 16 kerusi (UMNO-15 dan MIC-satu).–AlHijrah Online


COVID-19: NGO PALESTIN HARGAI BANTUAN DARI MALAYSIA

KUALA LUMPUR: Pertubuhan Kebudayaan Palestin Malaysia (PCOM) menyifatkan bantuan perubatan, termasuk peralatan perlindungan diri (PPE), yang dihantar Wisma Putra ke Palestin bagi membendung COVID-19 sebagai bukti hubungan baik kedua-dua negara.

Bantuan disampaikan ke Palestin melalui kerjasama pertubuhan bukan kerajaan (NGO) Malaysia itu juga menggambarkan solidariti berterusan Malaysia kepada perjuangan rakyat Palestin.

Pengerusi PCOM, Muslim Imran dalam suratnya kepada Menteri Luar, Datuk Seri Hishammuddin Tun Hussein berkata, warga Palestin amat menghargai bantuan dari Wisma Putra itu.

“Bantuan ini menunjukkan hubungan kuat dan persaudaraan antara dua negara dan bukti solidariti berterusan Malaysia dengan Palestin dalam semua keadaan,” katanya dalam surat kepada Hishammuddin bertarikh 7 Mei itu yang dihantar kepada AlHijrah Online hari ini.

Muslim turut memuji usaha Kerajaan Malaysia, khususnya tim perubatan, polis dan tentera yang bersungguh-sungguh mengekang penularan COVID-19.

“Kami berdoa kepada Allah swt agar Malaysia dan masyarakat dunia menang dalam perang melawan penyakit ini,” kata Muslim.

Antara NGO Malaysia yang menghantar bantuan ke Palestin sejak sekian lama ialah Viva Palestina Malaysia, Aman Palestin, Muslim Care, Cinta Gaza Malaysia, Mercy Malaysia, MyCare, PGPF dan MAPIM. — AlHijrah Online/ Syed Azwan Syed Ali


PERUTUSAN KHAS DR MAHATHIR

KUALA LUMPUR: Berikut adalah ucapan penuh Perutusan Khas Perdana Menteri Tun Dr Mahathir Mohamad.

YAB TUN DR MAHATHIR BIN MOHAMAD, PERDANA MENTERI MALAYSIA PADA 26 FEBRUARI 2020 (RABU)

1. Terlebih dahulu izinkan saya memohon maaf kepada semua rakyat Malaysia kerana keadaan politik Negara yang agak kucar-kacir dan mungkin menimbulkan keresahan dikalangan tuan- tuan dan puan-puan.

2. Seperti umum ketahui, saya telah menyerah surat peletakan jawatan sebagai Perdana Menteri ke-7 kepada Ke bawah Duli Yang Maha Mulia Seri Paduka Baginda Yang diPertuan Agong.

3. Walaubagaimanapun, saya telah dipanggil mengadap Yang diPertuan Agong kemudiannya, dan setelah berbincang selama lebih satu jam, Tuanku telah bersetuju menerima surat peletakan jawatan saya dan setelah itu menitah saya supaya menjadi Perdana Menteri Interim.

4. Ada banyak sebab mengapa saya meletak jawatan tetapi cukuplah saya katakan bahawa saya merasa kononnya mendapat sokongan dari semua pihak sehingga saya tidak dapat memilih pihak mana yang saya pilih.

5. Selain itu, terdapat juga tuduhan bahawa saya tidak berniat untuk melepas jawatan dan gila kuasa.

6. Maka saya letak jawatan kerana saya tidak melihat kuasa dan jawatan itu sebagai “be all and end all” adalah matlamat saya. Bagi saya kuasa dan kedudukan itu adalah “a means to an end” ataupun satu alat untuk mencapai objektif. Dan objektif kita semua tentulah untuk kebaikan negara.

7. Kerana itu saya meletak jawatan kerana bagi saya ternampak bahawa bagi orang politik yang terpenting ialah parti mana yang memerintah, sama ada yang kalah atau yang menang.

8. Sebenarnya saya telah janji akan letak jawatan untuk memberi peluang kepada Dewan Rakyat menentukan siapa yang akan mengganti saya. Jika benarlah saya masih disokong saya akan kembali. Jika tidak saya akan terima siapa sahaja yang dipilih.

9. Jadi peluang untuk menukar kepimpinan memang ada. Hanya saya berpendapat oleh kerana saya disokong oleh kedua-dua pihak, masa untuk saya letak jawatan belum tiba.

10. Saya minta diberi masa. Tetapi parti saya BERSATU memutuskan untuk keluar dari Pakatan Harapan. Ada juga ahli dari parti komponen lain yang akan keluar. Dengan perlakuan ini Kerajaan Pakatan Harapan akan gugur.

11. Kesannya jika BERSATU sokong PAS dan UMNO maka parti-parti yang kalahlah yang akan diri Kerajaan. Kerajaan ini akan didominasi oleh UMNO sebagai parti yang terbesar.

12. Saya sanggup terima ahli UMNO yang keluar UMNO dan menyertai parti lain. Tetapi UMNO akan sertai Kerajaan campuran ini sebagai Parti UMNO. Ini tidak dapat diterima oleh saya. Maka terpaksalah saya letak jawatan.

13. Sebagai manusia biasa saya tidak sunyi dari melaku kesilapan. Saya pohon maaf jika peletakan jawatan oleh saya adalah salah.

14. Yang diPertuan Agong bertitah supaya saya dilantik sebagai Perdana Menteri sementara. Saya sedar apa juga yang dilakukan oleh saya sekarang akan ditentang dan ditolak oleh ramai, tetapi mungkin ada yang menyokong. Saya tidak cari untuk disukai ramai. Saya hanyalah membuat sesuatu saya anggap baik bagi negara.

15. Politik, orang politik dan parti politik terlalu utama politik sehingga lupa negara menghadapi masalah ekonomi dan kesihatan yang mengancam negara.

16. Saya berpendapat betul atau tidak, politik dan parti politik perlu diketepikan buat masa sekarang. Jika dibenar saya akan cuba adakan pemerintahan yang tidak memihak kepada mana-mana parti. Hanya kepentingan negara sahaja yang akan diutamakan.

17. Jika diizin inilah yang akan saya cuba.

18. Saya berdoa dan saya pohon kepada Allah SWT saya diberi petunjuk dalam usaha ini.

Sekian, terima kasih. — AlHijrah Online


PEMAIN BOLA SEPAK EL GHAZI SAMAN MAINZ 05 YANG MEMECATNYA KERANA HANTARAN PRO PALESTIN

ANKARA: Pemain Belanda berketurunan Maghribi, Anwar El Ghazi mengambil tindakan undang-undang terhadap Mainz 05 kerana dipecat oleh kelab Jerman itu selepas pemain sayap itu membuat hantaran di media sosial menyokong Palestin, lapor Agensi Anadolu.

Bild melaporkan bahawa El Ghazi, 28, bertindak menyaman Mainz selepas kelab Bundesliga itu menamatkan kontraknya pada 3 Nov berikutan hantaran di Instagramnya yang menyokong rakyat Palestin secara terbuka.

El Ghazi sebelum ini pernah digantung dan diberi amaran mengenai frasa “From the river to the sea” bermaksud “dari sungai ke laut” di akaun Instagramnya.

“From the river to the sea, Palestine will be free” (Dari sungai ke laut, Palestin akan bebas) merupakan slogan Palestin yang merujuk kepada kawasan antara Sungai Jordan dan Laut Mediterranean.

Beliau kemudiannya memberi respons terhadap penamatan kontraknya di platform X, dengan hantaran “Saya berdiri demi kebenaran, meskipun ia bermakna saya terpaksa mengharunginya sendirian.”

“Kehilangan mata pencarian saya tidak bermakna apa-apa jika dibandingkan dengan kesengsaraan dan penderitaan yang dialami mereka yang tidak bersalah di Gaza,” katanya.

Sebelum ini, El Ghazi pernah beraksi untuk kelab Belanda Ajax dan PSV Eindhoven, Aston Villa dan Everton di England, serta Lille di Perancis. –AlHijrah Online


ISU SYRIA : TIDAK MUDAH JADI PENDATANG

Selepas separuh daripada keluarganya terbunuh akibat konflik di negara sendiri, Mohammad Brouk nekad untuk keluar dari Homs, Syria bagi menyelamatkan diri.

Dari Lubnan dia dan keluarganya berpindah ke Turki dan kemudian mendapat status pelarian Pertubuhan Bangsa-Bangsa Bersatu (PBB) untuk ditempatkan ke negara ketiga.

Selepas dua tahun lapan bulan, impiannya untuk memulakan hidup baru menjadi kenyataan apabila Britain bersedia menerima mereka.

Namun apabila tiba di negara itu, ia tidak seindah seperti yang diharapkan.

Dia dan keluarganya tidak bernasib baik kerana berterusan menjadi mangsa perkauman dan sentimen anti pendatang.

Kejadian pada Ahad lalu (29 September 2019) membuatkan Mohammad berfikir semula keputusan yang diambil sebelum ini.

Kekesalannya kemudian disiarkan di portal The Sun.

“Saya lebih rela balik dan mengambil risiko di Syria daripada apa yang berlaku di luar rumah”, reaksi itu diberikan Mohammad selepas dia ditolak dan diludah selain dicaci maki.

Kejadian berlaku ketika dia cuba menyelamat dua anaknya dari menjadi mangsa serangan kumpulan remaja bersenjata di Bridgend, Wales.

Katanya, nasib baik dia berada berhampiran, kalau tidak anaknya sudah tentu ditikam dengan pisau.

Akibat kecederaan yang dialami Mohammad kini terpaksa menjalani pembedahan tulang belakang.

“Apabila saya sampai ke negara ini, saya begitu gembira kerana saya rasa telah selamat.

“Kelmarin saya menangis kerana saya di sini. Seandainya saya tahu ini akan berlaku, saya lebih rela berada di Syria,” katanya seperti yang dilapor The Sun.

Dalam kejadian pada petang Ahad lepas, Oday Brouk dan Qusay Brouk masing-masing berusia 17 dan 13 tahun menjadi mangsa serangan sewaktu dalam perjalanan pulang dari gymnasium bersama dua lagi rakan senegaranya.

Katanya ketika menunggu bas sekumpulan remaja menghampiri dan mengeluarkan kata-kata kesat. Pada masa sama, salah seorang suspek kemudian mengeluarkan pisau.

Menurut Oday, keadaan menjadi tegang selepas salah seorang daripada penyerang mencekik lehernya dan ketika itu dia cuba melawan untuk melepaskan diri.

“Kami tidak mengendahkan tetapi mereka terus ejek. Salah seorang daripada mereka mencekik dan saya cuba lepaskan tetapi dia enggan jadi saya tolak.

“Ia amat menyakitkan, saya hampir tidak boleh bernafas,” katanya.

Ketika itu mangsa memekik memanggil ayah mereka dan memberitahu dikejar kumpulan berkenaan dengan kata-kata “keluar dari negara aku”.

Ketika ditemuramah, Oday mendedahkan rakan-rakan sekelasnya di Bridgend College sering membuli dengan memanggilnya pengganas.

Susulan serangan berkenaan, seorang remaja berusia 16 tahun telah ditahan bagi siasatan lanjut. — Razali Awang (Media Syria Care)


TAUFAN AL-AQSA TUNJUK KEPADA DUNIA PALESTIN PILIH BERJUANG, TIDAK TUNDUK KEZALIMAN ZIONIS

KUALA LUMPUR: Operasi Taufan Al-Aqsa yang digerakkan pejuang Palestin menunjukkan kepada dunia rakyat negara itu memilih berjuang dan berkorban demi menegakkan keadilan dan kebebasan daripada tunduk tersungkur dalam penghinaan.

Setiausaha Agong Wadah Pencerdasan Umat Malaysia (WADAH) Azizuddin Ahmad berkata, peperangan terbaru itu membuktikan kegagalan ketenteraan dan bencana politik bagi Israel dengan skala yang sangat besar.

“Keangkuhan Israel telah menjadikannya terlalu mengagungkan diri sendiri dan melampau dalam menindas selaku penjajah haram, lantas memandang rendah kehendak dan keupayaan rakyat Palestin.

“Peristiwa-peristiwa tragik sebelum ‘intifadah Palestin’ terbaru ini telah menyaksikan pencerobohan haram hampir setiap hari oleh Israel selain mencemarkan Masjid al Aqsa, Al Quds yang juga telah menyaksikan jumlah rekod kematian dan kecederaan rakyat Palestin di tangan penjajah kejam dan teroris peneroka haram Israel,” katanya dalam kenyataan hari ini.

Tambahnya sekian lama peneroka haram Israel melakukan rampasan tanah dengan begitu jahat, mencuri rumah dan harta benda rakyat Palestin sesuka hati dan sewenang-wenangnya.

Malah Tentera Israel juga telah melancarkan serangan dengan ganas dan berleluasa seperti serangan yang memusnahkan penempatan di Jenin membunuh ramai orang awam tanpa sebarang penyesalan atau akauntabiliti

Oleh itu Azizuddin berkata peperangan terbaru ini menunjukkan bahawa rakyat Palestin tidak boleh diabaikan atau dianggap tidak relevan demi mencapai keamanan yang berkekalan.

Katanya WADAH mengulangi dan menyatakan solidariti sepenuhnya bersama rakyat Palestin dalam perjuangan untuk pembebasan dan hak penentuan nasib negara mereka serta menyokong penuh perjuangan melindungi dan mempertahankan kesucian Al Aqsa dan tanah suci Al Quds.

WADAH menggesa semua negara dan rakyat yang mencintai kebebasan dan keadilan untuk menyokong penuh perjuangan Palestin dan menuntut penamatan pencerobohan kejam Israel. – AlHijrah Online


POLIS SIASAT AHLI PARLIMEN DI KEDAH LANGGAR SOP

ALOR SETAR: Polis membuka kertas siasatan berhubung gambar seorang ahli Parlimen bergelar ‘Datuk’ di Kedah yang didakwa melanggar prosedur operasi standard (SOP) Perintah Kawalan Pergerakan (PKP).

Gambar tersebut tular di media sosial menunjukkan ahli Parlimen tersebut dikatakan sedang duduk di atas meja sambil bersila dan minum teh serta bersembang santai secara terbuka ketika dalam satu program bantuan.

Rata-rata ramai yang mempertikaikan tindakan ahli Parlimen terbabit sedangkan Kedah ketika ini masih di bawah pelaksanaan Pelan Pemulihan Negara (PPN) Fasa Satu yang mana tidak membenarkan sebarang bentuk majlis keramaian.

Ketua Polis Kedah, Datuk Kamarul Zaman Mamat berkata, pihaknya sudah membuka kertas siasatan berhubung kes itu di bawah Peraturan-peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2021 atas kesalahan berkumpul di tempat awam dan kerana tidak memakai pelitup muka serta gagal menjaga penjarakan sosial.

Menurutnya, polis sedang mengesan beberapa saksi untuk diambil keterangan bagi melengkapkan kertas siasatan. —AlHijrah Online